**ΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουνίου 2021, ημέρα Δευτέρα και ώρα 10.15΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Άννας-Μάνη Παπαδημητρίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών» (2η συνεδρίαση- ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψη(άρθρο 38§9), οι κ.κ. Ευάγγελος Ουζούνης, Επικεφαλής της Μονάδας Ανάπτυξης και Εφαρμογής Πολιτικής του “ENISA - Ευρωπαϊκός Οργανισμός για την Κυβερνοασφάλεια”, Παναγιώτης Νίκας, Πρόεδρος της Επιτροπής Θεσμών και Διαφάνειας της Ένωσης Περιφερειών Ελλάδας και Περιφερειάρχης Πελοποννήσου, Ανδρέας Ποττάκης, Συνήγορος του Πολίτη, Κωνσταντίνος Μενουδάκος, Πρόεδρος της Αρχής Προστασίας Δεδομένων Προσωπικού Χαρακτήρα, Δημήτριος Μπράτης, Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων, Παρασκευή Δραμαλιώτη, Πρόεδρος του Εθνικού Κέντρου Δημόσιας Διοίκησης και Αυτοδιοίκησης, Ιωάννης Λυμβαίος, Γενικός Γραμματέας της Εθνικής Συνομοσπονδίας Ατόμων με Αναπηρία, Αριάδνη Αγάτσα, Α’ Αντιπρόεδρος της Ένωσης Συντακτών Ημερήσιων Εφημερίδων Αθηνών, Γεώργιος Σπανουδάκης, Πρόεδρος της Ένωσης Αποφοίτων της Εθνικής Σχολής Δημόσιας Διοίκησης, Χρήστος Σταυρουλάκης, Αντιπρόεδρος της Ένωσης Πληροφορικών Ελλάδας, Νίκη Χρονοπούλου, Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης και Γρηγόριος Κωνσταντέλλος, Μέλος του Διοικητικού Συμβουλίου και Πρόεδρος της Επιτροπής Θεσμών της Κεντρικής Ένωσης Δήμων Ελλάδας, Δήμαρχος Βάρης Βούλας Βουλιαγμένης.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Υπουργέ, κυρίες και κύριοι συνάδελφοι, κυρίες και κύριοι εκπρόσωποι των φορέων, καλημέρα σας.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών με τίτλο «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών».

Είναι η δεύτερη συνεδρίαση, στην οποία θα πραγματοποιηθεί η ακρόαση των εξωκοινοβουλευτικών προσώπων.

Κυρίες και κύριοι συνάδελφοι, να σας ενημερώσω ότι έχουν αποσταλεί υπομνήματα από κάποιους φορείς, τα οποία έχουν διανεμηθεί σε όλους. Να σας πω ποιοι είναι αυτοί οι φορείς: O Συνήγορος του Πολίτη. Η Εθνική Συνομοσπονδία Ατόμων με Αναπηρία. Η Ένωση Πληροφορικών Ελλάδος, όπως επίσης και ο Σύλλογος Υπαλλήλων Μετοχικού Ταμείου Πολιτικών Υπαλλήλων.

Επίσης έχουν δηλώσει ότι δεν θα προσέλθουν από τους φορείς που έχουν προσκληθεί, η Πανελλήνια Ομοσπονδία Εργαζομένων Οργανισμών Τοπικής Αυτοδιοίκησης. Να σας ενημερώσω ότι ζήτησε να προηγηθεί, επειδή είναι υποχρεωμένος να αποχωρήσει, ο επικεφαλής της μονάδας ανάπτυξης και εφαρμογής Πολιτικής του ENISA, του Ευρωπαϊκού Οργανισμού για την Κυβερνοασφάλεια, κύριος Ευάγγελος Ουζουνίδης. Γι’ αυτό θα παρακαλούσα τους κυρίους και τις κυρίες συναδέλφους, αν θέλουν να υποβάλουν ερωτήματα προς τον κύριο Ουζουνίδη να το πράξουν αμέσως μετά το τέλος της τοποθέτησής του, ούτως ώστε να λάβουν και τις απαντήσεις.

Καλημέρα, κύριε Ουζουνίδη. Επαναλαμβάνω και προς εσάς ότι θα τοποθετηθείτε για τρία λεπτά. Στη συνέχεια, αν θέλουν οι συνάδελφοι να σας θέσουν ερωτήματα, θα σας τα θέσουν και θα απαντήσετε επίσης σε τρία λεπτά, ούτως ώστε να αποχωρήσετε από τη συνεδρίαση, γιατί έχετε λόγο να φύγετε.

**ΕΥΑΓΓΕΛΟΣ ΟΥΖΟΥΝΗΣ (επικεφαλής μονάδας ανάπτυξης και εφαρμογής Πολιτικής του ENISA-Ευρωπαϊκός Οργανισμός για την Κυβερνοασφάλεια):** Σας ευχαριστώ πάρα πολύ.

Θέλω να κάνω μια μικρή διόρθωση. Ονομάζομαι Ευάγγελος Ουζούνης, όχι Ουζουνίδης.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ζητώ συγνώμη. Έτσι είχε καταγραφεί στις υπηρεσίες και το διορθώνουμε.

**ΕΥΑΓΓΕΛΟΣ ΟΥΖΟΥΝΗΣ (επικεφαλής μονάδας ανάπτυξης και εφαρμογής Πολιτικής του ENISA-Ευρωπαϊκός Οργανισμός για την Κυβερνοασφάλεια):** Είμαι επικεφαλής της μονάδας ανάπτυξης και εφαρμογής Πολιτικών του Ευρωπαϊκού Οργανισμού Κυβερνοασφάλειας ENISA, ο οποίος βρίσκεται στην Ελλάδα. Σας ευχαριστώ πάρα πολύ για την πρόσκληση σήμερα.

Θεωρώ ότι η τηλεργασία είναι ένα σημαντικό βήμα, το οποίο μας διευκόλυνε πάρα πολύ, τους προηγούμενους μήνες, κατά τη διάρκεια της Πανδημίας. Παρόλα αυτά είναι μία καλή πρακτική, η οποία εφαρμόζεται εδώ και πάρα πολλά χρόνια σε διάφορες εταιρείες και σε διάφορους οργανισμούς. Δίνει τη δυνατότητα να ισορροπηθεί η επαγγελματική και η προσωπική ζωή των εργαζομένων και θεωρώ ότι στο μέλλον οι άνθρωποι θα εργάζονται όλο και περισσότερο χρησιμοποιώντας αυτή τη μορφή. Οπότε θεωρώ ότι ο νόμος που σήμερα συζητείται και τις προηγούμενες μέρες και τις επόμενες, είναι αρκετά επίκαιρος και σας ευχαριστώ πάρα πολύ που μου δίνετε τη δυνατότητα, όχι μόνο εμένα, αλλά και στον Ευρωπαϊκό Οργανισμό να παρουσιάσει κάποιες σκέψεις που έχει.

Εμείς είμαστε ένας τεχνικός οργανισμός που ασχολείται με την ασφάλεια και προφανώς, η τοποθέτησή μας θα έχει να κάνει με τεχνικά θέματα. Διάβασα, σχετικά προσεκτικά, την πρόταση νόμου και υπάρχουν αρκετές, κάποιες, αναφορές που σχετίζονται με την ασφάλεια και την ιδιωτικότητα.

Νομίζω ότι υπάρχουν κάποιες βασικές αρχές, οι οποίες αναφέρονται κάτω από το άρθρο 6 παράγραφος 5 νομίζω, όπου αναφέρονται κάποια βασικά χαρακτηριστικά, τα οποία είναι προς τη σωστή κατεύθυνση.

Δεν ξέρω αν η έννοια του νομοθέτη είναι να είναι λεπτομερειακός και να περιέχει πολλά περισσότερα χαρακτηριστικά. Θα μπορούσαμε να προτείνουμε επιπλέον χαρακτηριστικά. Κάποια από αυτά τα χαρακτηριστικά, ενδεχομένως να χρειαστεί να αλλαχθούν. Οπότε, αυτό που συνήθως προτείνουμε σε ευρωπαϊκό επίπεδο, αλλά και σε άλλα κράτη μέλη, είναι τέτοιου είδους η υλοποίηση - τα χαρακτηριστικά της υλοποίησης του νόμου - να γίνει σε ένα εξωτερικό κείμενο, το οποίο να μπορεί να αλλάξει πιο εύκολα και να μην χρειάζεται αλλαγή μέσω νόμου, αλλά αυτό είναι δικιά σας απόφαση. Εσείς γνωρίζετε καλύτερα πώς μπορεί να γίνει κάτι σε αυτό.

Από τεχνικής άποψης υπάρχουν δύο είδη χαρακτηριστικών. Το ένα είναι η ευθύνη που έχει ο εργοδότης απέναντι στον εργαζόμενο, να του παρέχει ένα ασφαλές περιβάλλον τηλεργασίας, αλλά υπάρχει και η ευθύνη του εργαζόμενου απέναντι στον εργοδότη όσον αφορά τη χρήση των δεδομένων και τη χρήση του υπολογιστή ή των υπολογιστών των εφαρμογών που κάνει.

Θα ξεκινήσω από την πρώτη κατηγορία για να σας δώσω κάποιες ιδέες τις οποίες θα μπορούσατε, ενδεχομένως, να τις συμπεριλάβετε και βασίζονται κατά κανόνα σε ένα κείμενο το οποίο έχει εκδώσει ο ENISA στην αρχή της πανδημίας. Δεν είμαστε οι μοναδικοί. Σίγουρα υπάρχουν και άλλοι Οργανισμοί που έχουν κάνει κάτι αντίστοιχο. Αυτό που θα λέγαμε, αρχικά, και δεν αναφέρεται στον νόμο είναι, ότι θα πρέπει εργοδότης, σίγουρα, να δώσει έναν υπολογιστή, ας το πούμε, ο οποίος θα είναι υπό τον έλεγχο του εργοδότη και να μην χρησιμοποιούνται, κατά προτίμηση, ιδιωτικές συσκευές και, αν χρησιμοποιούνται ιδιωτικές συσκευές από τον εργαζόμενο θα πρέπει αυτές να έχουν ελεγχθεί από το IT τμήμα του εργοδότη.

Επίσης, θα προτείναμε να έχουν γίνει όλες οι σωστές ρυθμίσεις και όσον αφορά το δίκτυο που χρησιμοποιείτε θα πρέπει να είναι ασφαλές δίκτυο και όχι ένα οποιοδήποτε δίκτυο, όπως για παράδειγμα σε κάποιον κοινόχρηστο χώρο, όπως μία καφετέρια και λοιπά. Επίσης, ο εργοδότης καλό θα ήταν να χρησιμοποιεί κάποιους μηχανισμούς, ώστε να ελέγχει την ταυτότητα του εργαζόμενου, όταν προσπαθεί να προσπελάσει κάποιες εφαρμογές ή δεδομένα και γι’ αυτό θα πρότεινα να χρησιμοποιηθεί ένας μηχανισμός διπλής ή τριπλής ταυτοποίησης, αυτό που όλοι μας γνωρίζουμε μέσα από τραπεζικές εφαρμογές, αυτό που ονομάζουμε τεχνικά Multi-factor authentication ή Two-factor authentication, με χρήση εφαρμογής και password, login ή μέσω κάποιου μηνύματος που έρχεται στο κινητό το οποίο πρέπει να βάλουμε έναν κωδικό κλπ. Αυτό βοηθάει πάρα πολύ στην ασφάλεια.

Επίσης, προτείνουμε, όταν γίνεται η χρήση κάποιων εφαρμογών που βρίσκονται στο Intranet του εργοδότη να χρησιμοποιείτε κρυπτογραφημένη επικοινωνία χρησιμοποιώντας κάποια πρωτόκολλα τα οποία, ήδη, βρίσκονται ευρέως διαδεδομένα, όπως είναι το SSL, το VPN και το IPsec. Συγνώμη που σας δίνω όλους αυτούς τους τεχνικούς όρους, αλλά θεωρώ ότι είναι σημαντικό. Επίσης, προτείνουμε ο εργοδότης να έχει μια ειδική ομάδα η οποία θα είναι διαθέσιμη σε περίπτωση που παρουσιαστούν τεχνικά προβλήματα είτε να επιλύσει το τεχνικό πρόβλημα ή, αν παρουσιαστούν κάποια συμβάντα να μπορεί να ανταποκριθεί σε αυτά. Υπάρχουν κι άλλα πράγματα που θα μπορούσα να αναφέρω, αλλά σε αυτή τη φάση ας περιοριστώ σε αυτά.

Επίσης, υπάρχουν και υποχρεώσεις από την πλευρά των εργαζομένων στις οποίες θα ήθελα να αναφερθώ. Παραδείγματος χάρη, η χρήση του δικτύου που αναφέρθηκα, καλό θα είναι να μη γίνεται σε ελεύθερα δίκτυα στα οποία δεν υπάρχει password κλπ., καθώς εκθέτουμε τα δεδομένα και τις εφαρμογές σε κίνδυνο. Για δεδομένα τα οποία είναι ευαίσθητα, ας το πούμε, θα πρέπει να μην ανταλλάσσονται μέσω email ή μέσω μη ασφαλούς επικοινωνίας.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Ουζούνη, με ακούτε;

**ΕΥΑΓΓΕΛΟΣ ΟΥΖΟΥΝΗΣ (Επικεφαλής μονάδας ανάπτυξης και εφαρμογής Πολιτικής του ENISA-Ευρωπαϊκός Οργανισμός για την Κυβερνοασφάλεια):** Ναι, σας ακούω.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας παρακαλώ, κλείστε την τοποθέτησή σας, γιατί μπορεί να τεθούν ερωτήματα από τους συναδέλφους και θα πρέπει να απαντήσετε και σε αυτά. Σε κάθε περίπτωση θα μπορούσατε να καταθέσετε και κάποιο υπόμνημα με τις προτάσεις σας.

**ΕΥΑΓΓΕΛΟΣ ΟΥΖΟΥΝΗΣ (Επικεφαλής μονάδας ανάπτυξης και εφαρμογής Πολιτικής του ENISA-Ευρωπαϊκός Οργανισμός για την Κυβερνοασφάλεια):** Σας ευχαριστώ πολύ. Ολοκληρώνοντας, θα έλεγα ότι υπάρχουν ευρωπαϊκές οδηγίες οι οποίες αναφέρονται στην ασφάλεια και στην ιδιωτικότητα και θα προτείναμε, προφανώς, οι ελληνικές αρχές να τις χρησιμοποιήσουν ή να αναφερθούν σε αυτές, στο πλαίσιο αυτού του νόμου. Σας ευχαριστώ πάρα πολύ και είμαι στη διάθεσή σας, αν υπάρχουν κάποιες ερωτήσεις.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Καταρχάς, θα ήθελα να ρωτήσω τους συναδέλφους, Εισηγητές και Ειδικούς Αγορητές, αν έχουν να υποβάλλουν κάποιες ερωτήσεις προς τον κ. Ουζούνη.

Θέλει να σας υποβάλλει κάποιο ερώτημα, ο Εισηγητής της Μειοψηφίας, ο κ. Παπαηλιού. Παρακαλώ, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Κύριε Ουζούνη, ευχαριστούμε για την παρουσία σας. Εγώ θέλω να ρωτήσω αν και κατά πόσον ο σταθμός τηλεργασίας, κατά την άποψή σας, πρέπει να παρέχεται από το δημόσιο, να χορηγείται από το δημόσιο, το φορέα ή αν αρκεί, για την ασφάλεια των δεδομένων, να γίνεται και χρήση του προσωπικού τεχνολογικού εξοπλισμού του εργαζόμενου. Ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Ουζούνη, ακούσατε το ερώτημα. Μπορείτε να απαντήσετε.

**ΕΥΑΓΓΕΛΟΣ ΟΥΖΟΥΝΗΣ (Επικεφαλής μονάδας ανάπτυξης και εφαρμογής Πολιτικής του ENISA-Ευρωπαϊκός Οργανισμός για την Κυβερνοασφάλεια):** Θεωρώ ότι θα ήταν καλύτερο, από άποψη ασφάλειας, να παρέχεται εξειδικευμένο τεχνικό υλικό, hardware και software, με το οποίο θα έχει πλήρη έλεγχο ο εργοδότης, καθώς εξασφαλίζει καλύτερα την ασφάλεια και την ιδιωτικότητα τόσο του εργοδότη όσο και των εφαρμογών του εργαζόμενου.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε κύριε Ουζούνη. Σας αποδεσμεύουμε, επομένως, αφού απαντήσατε και στο ερώτημα που τέθηκε από τον συνάδελφο.

Θα συνεχίσουμε, με τον κ. Παναγιώτη Νίκα, Πρόεδρο της Επιτροπής Θεσμών και Διαφάνειας της Ένωσης Περιφερειών Ελλάδας και Περιφερειάρχης Πελοποννήσου, ο οποίος, επίσης, επειδή είναι υποχρεωμένος να αποχωρήσει από τη συνεδρίαση, θα σας παρακαλούσα, αν θέλετε να θέσετε κάποια ερωτήματα στον κ. Νίκα, να τα θέσετε τώρα, πριν συνεχίσουν οι υπόλοιποι εκπρόσωποι των φορέων. Κύριε Νίκα, με ακούτε;

**ΠΑΝΑΓΙΩΤΗΣ ΝΙΚΑΣ (Πρόεδρος της Επιτροπής Θεσμών και Διαφάνειας της Ένωσης Περιφερειών Ελλάδας και Περιφερειάρχης Πελοποννήσου):** Ναι, ναι.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Έχετε τον λόγο για 3 λεπτά.

**ΠΑΝΑΓΙΩΤΗΣ ΝΙΚΑΣ (Πρόεδρος της Επιτροπής Θεσμών και Διαφάνειας της Ένωσης Περιφερειών Ελλάδας και Περιφερειάρχης Πελοποννήσου):** Ναι, για 3 λεπτά. Συγνώμη, γιατί πρέπει να πάω σε μια τηλεδιάσκεψη για το ΕΣΠΑ σε λίγο. Αυτός είναι ο λόγος που μου δώσατε τον χρόνο να μιλήσω πριν από συναδέλφους και σας ευχαριστώ πολύ.

Εμείς θεωρούμε ότι το σχέδιο νόμου κινείται γενικά σε θετική κατεύθυνση, βάζει το γενικό πλαίσιο για την τηλεργασία και μας δίνει τη δυνατότητα εσωτερικής ρύθμισης σε πολλά ζητήματα. Θα ήθελα να κάνω δύο - τρεις επισημάνσεις. Πρέπει να προμηθευτούμε ένα εξοπλισμό για την Περιφέρειά μας. Έχουμε τα χρήματα. Είναι ένα ποσό 30 έως 40 χιλιάδες ευρώ. Δεν υπάρχει πρόβλημα γι’ αυτό.

Το πρώτο θέμα είναι στο άρθρο 4, και θα ήθελα μια διευκρίνιση. Η αναφορά σε υπαλλήλους, εννοεί αυτούς που δεν έχουν θέση ευθύνης ή εννοεί και τους διευθυντές;

Δεύτερον, υπάρχουν ζητήματα για τις μετακινήσεις εκτός έδρας. Για παράδειγμα, αν ένας μηχανικός κάνει τηλεργασία και θα πρέπει να διακόψει για να πάει να δει ένα έργο, να κάνει μία επίβλεψη. Η έδρα του θα είναι το σπίτι του; Θα είναι η υπηρεσία; Πώς ακριβώς θα γίνει αυτό; Μας δίνετε, σε εμάς, την ευχέρεια να το ρυθμίσουμε;

Το τρίτο θέμα, στο άρθρο 11 και 12, όσον αφορά τους υπαλλήλους, αναφέρεται ότι η υπηρεσία φροντίζει για θέματα υγιεινής και ασφάλειας του τηλεργαζόμενου. Τι εννοείτε; Εμείς θα τους δώσουμε τον εξοπλισμό, τον ηλεκτρονικό υπολογιστή. Από εκεί και πέρα, γιατί άλλο πρέπει να φροντίσουμε; Το θέμα του χώρου; Την καρέκλα; Το γραφείο; Νομίζω, εδώ, πρέπει να προβλεφθεί ότι πρέπει ο υπάλληλος να κάνει μια υπεύθυνη δήλωση ότι ο χώρος που τηλεργάζεται είναι ο κατάλληλος χώρος.

Ένα τέταρτο θέμα που θα ήθελα να θίξω είναι η εξυπηρέτηση του πολίτη. Κάποιοι από τους υπαλλήλους που εργάζονται κάνουν κάποιες δουλειές, έχουν επαφή με τους πολίτες, πρέπει να δίνουν τηλεφωνική ενημέρωση. Τι θα γίνει με αυτούς που κάνουν τη δουλειά από το σπίτι; Θα έχουμε 40 μέρες, ας πούμε, διακοπή μέχρι να επιστρέψει από την υπηρεσία του; Θα συνεννοείται η υπηρεσία; Τι ακριβώς; Γι’ αυτούς, μάλιστα, που χειρίζονται θέματα όπως είναι οι επιδοτήσεις επιχειρήσεων και λοιπά, που είναι κρίσιμα θέματα.

Να πω, ακόμα, ότι κατά την άποψή μας, έπρεπε να προηγηθεί η αξιολόγηση της τηλεργασίας όλους αυτούς τους μήνες. Έτσι, θα είχαμε μια καλύτερη πληροφόρηση. Δεν έγινε η αξιολόγηση. Έστω και τώρα, νομίζω το Υπουργείο Εσωτερικών πρέπει να μας το ζητήσει, να στείλουμε τις απόψεις για το πώς φύγαμε, τι ακριβώς συνέβη. Τέλος, θέλω να ευχαριστήσω, ειλικρινά, όλους εκείνους τους υπαλλήλους οι οποίοι έδωσαν τον καλύτερο εαυτό τους και στο επίπεδο της τηλεργασίας, αλλά και στην υπηρεσία. Ξέρετε πόσα βάρη φορτώθηκαν πολλοί, ακόμη και δουλειές των τηλεργαζομένων;

Συμπερασματικά, επειδή ο χρόνος είναι λίγος, το συγκεκριμένο νομοσχέδιο κινείται σε σωστή κατεύθυνση. Δείτε τις παρατηρήσεις τις οποίες έκανα και σας ευχαριστώ πάρα πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Νίκα, σας ευχαριστούμε πάρα πολύ για την παρουσία σας και τις παρατηρήσεις σας. Οι συνάδελφοι δεν έχουν να σας υποβάλουν ερωτήσεις. Συνεπώς, μπορείτε να αποχωρήσετε από τη συνεδρίαση.

Τον λόγο έχει ο κ. Ποττάκης.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Ευχαριστώ πολύ και ευχαριστώ για την πρόσκληση. Θα είμαι συνοπτικός. Έχω υποβάλει και σχετικό υπόμνημα παρατηρήσεων που αναπτύσσω, αναλυτικότερα, τις απόψεις της Αρχής επί του υπό συζήτηση σχεδίου νόμου. Να διευκρινίσω, εκ προοιμίου, κάτι, αν θέλετε και πάνω σε αυτά τα οποία ανέφερε και, ο κ. Νίκας. Μου φαίνεται λίγο δύσκολο να υπάρχει αξιολόγηση του τρόπου λειτουργίας της τηλεργασίας μέχρι σήμερα, διότι μέχρι σήμερα δεν υπήρχε τηλεργασία ή τουλάχιστον, αυτό που γινόταν, ήταν κάτι αρρύθμιστο. Τώρα έρχεται να ρυθμιστεί στον δημόσιο τομέα. Αυτό που ίσχυσε, εξαιτίας της πανδημίας, ήταν μάλλον μια μορφή εργασίας εξ αποστάσεως ή από το σπίτι, αλλά όχι η τηλεργασία η οποία, πλέον, με το σχέδιο νόμου που επεξεργάζεται η Επιτροπή σας θα θεσμοθετηθεί.

Μάλιστα, πρέπει να πω ότι η ψηφιοποίηση των διαφόρων λειτουργιών του δημοσίου τομέα κατά το τελευταίο διάστημα που είναι επιβεβλημένη και, βεβαίως, διευκολύνει στον τρόπο λειτουργίας του δημοσίου τομέα εν γένει, και στις γραφειοκρατικές στρεβλώσεις, και στις καθυστερήσεις, ακόμα και σε ζητήματα διαφάνειας. Θα έχετε λιγότερες προκλήσεις τόσο στους εργαζόμενους, στους δημοσίους υπαλλήλους, όσο και στους συναλλασσόμενους πολίτες. Θα τους εξοικείωνε καλύτερα, δηλαδή, με τον τρόπο αυτό των παρεχόμενων υπηρεσιών, εάν είχαμε, ήδη, θεσπίσει το σύστημα τηλεργασίας νωρίτερα. Σε κάθε περίπτωση, προφανώς, χαιρετίζουμε την πρωτοβουλία του Υπουργείου Εσωτερικών προς αυτήν την κατεύθυνση. Θεωρούμε, ότι δυστυχώς είμαστε από τις τελευταίες χώρες της Ευρωπαϊκής Ένωσης που θεσμοθετούν το σύστημα τηλεργασίας. Άρα, δεν μπορούμε παρά να είμαστε θετικοί, καταρχήν, για την πρωτοβουλία.

Θέλω να κάνω μόνο μια, αν θέλετε, ουσιαστική παρατήρηση και μάλλον απορία, να την απευθύνω και προς τον κύριο Υπουργό. Αντιλαμβάνομαι και από το άρθρο 1 και από τα άρθρα 7 και 8 του σχεδίου νόμου, ότι το Υπουργείο αναγνωρίζει κάποιες μορφές τηλεργασίας, τις οποίες, μάλιστα, περιγράφει, ως κανονική τηλεργασία και έκτακτη τηλεργασία. Αυτό που περιγράφετε, όμως, ως κανονική τηλεργασία, μάλλον, προσιδιάζει σε αυτό το μοντέλο τηλεργασίας που υπάρχει στο εξωτερικό, υπάρχει σε άλλες έννομες τάξεις, σε άλλα κράτη μέλη, αλλά και σε όργανα της Ευρωπαϊκής Ένωσης και άλλων διεθνών Οργανισμών, που είναι η περιστασιακή τηλεργασία και θα εξηγήσω γιατί. Ένας συνδυασμός των προβλέψεων, των ρυθμίσεων, του άρθρου 7 και 8 ιδίως, παραπέμπει, μάλλον, σε κάτι περιστασιακό κάτι το οποίο είναι χρήσιμο, θεσπισμένο, σαν ρυθμισμένο τρόπο τηλεργασίας, αλλά, μάλλον, προσιδιάζει σε αυτό που θα λέγαμε παροχή έργου και όχι εργασίας. Δεν καταλαβαίνω γιατί μέσα στις διάφορες μορφές τηλεργασίας που περιγράφονται δεν περιγράφεται και μια τηλεργασία η οποία να καταλαμβάνει το σύνολο του έτους.

Αντιθέτως, με τον τρόπο με τον οποίο περιγράφεται η κανονική τηλεργασία, δηλαδή, με ένα ανώτατο αριθμό ημερών τηλεργασίας, σαράντα τέσσερις, κατά το σχέδιο νόμου οι οποίες όμως θα πρέπει να ληφθούν από τον εργαζόμενο εντός τριμήνου και μάλιστα συνεχόμενου και μόνο, δημιουργούνται διάφορα προβλήματα. Πρώτα απ’ όλα υπάρχει το πρακτικό πρόβλημα κάποιος εργαζόμενος, ο οποίος θα κάνει χρήση αυτού του δικαιώματος, να απουσιάζει από το χώρο εργασίας του, συνεχόμενα, για περίπου ενάμιση μήνα ή και παραπάνω, σε ένα διάστημα τριών μηνών. Δεν είναι αυτό η κανονική τηλεργασία. Αυτό είναι πολύ χρήσιμο, αλλά νομίζω προσιδιάζει σε κάτι άλλο, στην περιστασιακή όπως ανέφερα τηλεργασία, εκεί που ανατίθενται συγκεκριμένα καθήκοντα και έργα στον εργαζόμενο τα οποία μπορεί, ενδεχομένως, καλύτερα να επιτελέσει σε ένα διαφορετικό περιβάλλον εργασίας.

Επίσης, δεν φαίνεται να εξυπηρετεί τους εργαζόμενους που έχουν μόνιμα προβλήματα υγείας. Δεν μιλάω για τα πρόσκαιρα προβλήματα υγείας, γίνεται αναφορά σε αυτά, αλλά μόνιμα προβλήματα υγείας. Δεν καταλαβαίνω πως το μόνιμο πρόβλημα υγείας εξυπηρετείται εάν η τηλεργασία περιορίζεται εντός τριμήνου.

Παράλληλα, εντός αυτού του αποκλειστικού χρονικού διαστήματος των τριών μηνών, εάν πρέπει να γίνει χρήση του δικαιώματος τηλεργασία συνολικά, φοβούμαι ότι μπορεί να προκαλέσει αρρυθμίες στη λειτουργία των υπηρεσιών και επίσης επιβάρυνση, διοικητικό βάρος, στα όργανα τα οποία καλούνται να ρυθμίσουν όλο αυτό το πλαίσιο τηλεργασίας μέσα σε κάθε φορέα.

Θυμίζω ότι υπάρχουν προβλέψεις και προθεσμίες για το πότε θα πρέπει να οριστεί, ποιες θέσεις θα πρέπει να είναι διαθέσιμες για τηλεργασία και ούτω καθεξής. Δεν αντιλαμβάνομαι γιατί αυτό δεν μπορεί να γίνει σε ετήσια βάση και οι 44 ημέρες τηλεργασίας που άλλωστε είναι μέσα στο πλαίσιο της ρύθμισης που προβλέπεται σε άλλα Κράτη Μέλη και στην Ε.Ε. σαν συνολικός αριθμός τηλεργασίας, δεν μπορεί να κατανεμηθεί σε βάθος έτους – ή τουλάχιστον δεν προβλέπετε αυτό.

Κατά τα λοιπά, έχουμε μια παρατήρηση σε ότι αφορά το πεδίο των φορέων, στα οποία θα εφαρμοστεί το σχέδιο νόμου. Δηλαδή, το άρθρο 3, σε συνδυασμό μάλιστα με το άρθρο 19 που παρέχει τις εξουσιοδοτικές διατάξεις, νομίζω ότι θα έπρεπε να υπάρχει μια διάκριση στις εξουσιοδοτικές διατάξεις, κυρίως στην παράγραφο 5 και στην παράγραφο 6 του άρθρου 19, μεταξύ του Υπουργού και άλλων επικεφαλής υπηρεσιών ή φορέων για τους οποίους είτε ο κοινός νομοθέτης έχει επιφυλάξει μία αυτοτέλεια στον τρόπο λειτουργίας είτε ο συνταγματικός νομοθέτης έχει προβλέψει λειτουργική ανεξαρτησία.   
Αναφέρομαι σε ανεξάρτητες Αρχές και άλλες αυτοτελείς υπηρεσίες του δημοσίου τομέα.

Αντιλαμβάνομαι ότι στο άρθρο 9, μάλλον η βούληση του νομοθέτη είναι το 25% των υπαλλήλων που δύναται να τηλεργάζονται να είναι σε ημερήσια βάση, διότι διαφορετικώς μάλλον δημιουργείται ένα «numerus clausus» το οποίο προφανώς ο συντάκτης του νόμου από άλλες διατάξεις δεν φαίνεται να το υποστηρίζει. Οπότε, θα πρότεινα εκεί να υπάρχει μια σχετική διευκρίνιση μία νομοτεχνική βελτίωση.

Θα έλεγα επίσης ότι αυτό που έλειπε είναι και μια εξουσιοδοτική διάταξη στους διάφορους φορείς, ιδίως σε αυτούς που ανέφερα προηγουμένως οι οποίοι χαίρουν κάποιας αυτοτέλειας λειτουργικής, για σύνταξη και έκδοση σχετικού κανονισμού λειτουργίας της τηλεργασίας στον φορέα τους, όπου θα μπορούσαν να προβλέπονται και να ρυθμίζονται διάφορα επιμέρους ζητήματα και λεπτομέρειες της τηλεργασίας.

Τέλος, θα ήθελα να πω ότι ένα παράδειγμα αυτών θα μπορούσε να είναι οι ρυθμίσεις των στοιχείων δ και ε του άρθρου 15, ειδικά μάλιστα εκεί που τίθεται το ζήτημα καθορισμού της τήρησης του ωραρίου εργασίας. Αυτό έχει σημασία όχι μόνο για την τήρηση του ωράριο εργασίας, αλλά έχει σημασία και για την βεβαίωση της υπερωριακής εργασίας. Θεωρώ ότι αυτό θα πρέπει να ρυθμίζεται μέσα από έναν κανονισμό λειτουργίας.

Είναι προτιμότερο ότι αυτό θα πρέπει να ρυθμιστεί μέσα από έναν κανονισμό λειτουργίας, διότι πρόκειται για οριζόντιες ρυθμίσεις οι οποίες θα πρέπει να αφορούν το σύνολο των εργαζομένων που δικαιούνται και επιθυμούν να κάνουν χρήση του δικαιώματος τηλεργασίας και όχι στην απόφαση που θα δίνεται στον κάθε ένα εργαζόμενο, να περιγράφεται και ο τρόπος με τον οποίο θα καθορίζεται η τήρηση του ωράριο εργασίας.

Σημειώνω δε ότι υπάρχουν σχετικοί όροι και προϋποθέσεις για την τήρηση ωραρίου εργασίας ακόμα και αν δεν έχουν θεσμοθετηθεί σε κάποιους φορείς. Για παράδειγμα, όρους θέτει η Ενιαία Αρχή Πληρωμών για τον τρόπο με τον οποίο πρέπει να βεβαιώνεται η τήρηση του ωραρίου εκάστου εργαζομένου

Αυτά, κυρία Πρόεδρε. Ολοκληρώνω εδώ και επαναλαμβάνω ότι αναλυτικότερα οι παρατηρήσεις μας βρίσκονται σε υπόμνημα που έχω ήδη υποβάλλει.

Σας ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ.

Μενουδάκος.

**ΚΩΝΣΤΑΝΤΙΝΟΣ ΜΕΝΟΥΔΑΚΟΣ (Πρόεδρος της Αρχής Προστασίας Δεδομένων Προσωπικού Χαρακτήρα):** Θα περιοριστώ στα θέματα που έχουν σχέση με την προστασία προσωπικών δεδομένων. Υπάρχει ένα άρθρο γι’ αυτό το θέμα, είναι το άρθρο 6. Το σχέδιο νόμου είναι σχεδόν αντιγραφή κατά 90% κατευθυντήριων οδηγιών που είχε εκδώσει η Αρχή στις αρχές του 2020 και έτσι ασφαλώς δεν θα μπορούσαμε να έχουμε αντίρρηση ή κάποια περεταίρω παρατήρηση ως προς αυτές τις διατάξεις.

Έχω, όμως, μια παρατήρηση για την παράγραφο 6 αυτού του άρθρου. Είναι διάταξη η οποία δεν προέρχεται από τις κατευθυντήριες οδηγίες της Αρχής. Αυτή η διάταξη βάζει έναν κανόνα, ότι απαγορεύεται η εγγραφή κινούμενων εικόνων του τηλεργαζομένου. Αυτές οι κινούμενες εικόνες βεβαίως δεν μπορούν να εγγράφονται και βεβαίως δεν μπορούν να χρησιμοποιούνται για τον έλεγχο της απόδοσης του τηλεργαζομένου.

Στη συνέχεια, όμως, υπάρχει μια εξαίρεση σε αυτόν τον κανόνα που τον αποδυναμώνει αρκετά. Λέει ότι, αν για λόγους οι λειτουργικές ανάγκες της εργασίας επιβάλλουν και την εγγραφή κινουμένων εικόνων, τότε μπορεί να τίθενται σε εφαρμογή. Εδώ λείπουν τα κριτήρια. Ποια είναι η εξαίρεση του κανόνα; Με ποιες προϋποθέσεις θα μπορεί να γίνεται αυτό που καταρχήν απαγορεύεται. Και, βεβαίως, σ’ αυτό το δεύτερο εδάφιο που προβλέπει την εξαίρεση, δεν επαναλαμβάνεται ότι σε αυτή την περίπτωση δεν θα είναι αντικείμενο ελέγχου της απόδοσης του τηλεργαζομένου η αναγραφόμενη εικόνα.

Αυτά για το άρθρο 6. Δεν έχω άλλη παρατήρηση επ’ αυτού. Βάζετε ένα γενικό πλαίσιο, θα συμπληρωθεί με διάταγμα για το οποίο προβλέπεται να υπάρχει μία εξουσιοδότηση. Γι’ αυτή την εξουσιοδότηση, δεν είναι σαφές αν η προϋπόθεση για την έναρξη της τηλεργασίας είναι η έκδοση του διατάγματος. Αυτό θα είχε μια λογική, θα μπορούσε να οδηγήσει όμως και στην παράταση της ανυπαρξίας θεσμικού πλαισίου ή εφαρμογής αυτού του θεσμικού πλαισίου που θα ψηφιστεί με αυτόν τον νόμο, διότι ξέρουμε πολύ καλά ότι βάζει ένα εξάμηνο η εξουσιοδοτική διάταξη, αλλά ξέρουμε πολύ καλά ότι αυτά τα εξάμηνα, δεν θέλω να πω ότι ποτέ δεν τηρούνται, αλλά σπάνια τηρούνται.

Θα μπορούσε, λοιπόν, να αρχίσει η τηλεργασία και χωρίς το διάταγμα, αλλά σε αυτή την περίπτωση θα ήταν καλό να γίνει μια αναφορά στις οδηγίες της Αρχής για το θέμα της τηλεργασίας. Σας είπα υπάρχουν ήδη κάποιες γενικές οδηγίες του 2020, αλλά σε ένα μήνα το πολύ, ελπίζω στο πρώτο δεκαπενθήμερο του Ιουλίου, να έχουμε πιο συγκεκριμένες και πιο αναλυτικές οδηγίες.

Καλό θα ήταν γι’ αυτό το διάταγμα να ζητηθεί η γνώμη της Αρχής πριν την έκδοσή του. Υπάρχει μια αρμοδιότητα της Αρχής, όχι μόνο από τον εθνικό νόμο αλλά και από τον γενικό Κανονισμό προστασίας δεδομένων, να γνωμοδοτεί η Αρχή σε θέματα που έχουν σχέση με την προστασία των δεδομένων. Δεν δικαιούνται. Όσες φορές έχει τηρηθεί αυτή η δυνατότητα είχε καλά αποτελέσματα. Δηλαδή έχουν αποφευχθεί εκ των υστέρων αμφιβολίες. Θα έλεγα μάλιστα ότι, εκτός αυτού θα έπρεπε να είναι και ένας τύπος έκδοσης του διατάγματος η προηγούμενη επεξεργασία του σχετικού σχεδίου από την Αρχή Προστασίας Προσωπικών Δεδομένων.

Άκουσα μια δήλωση του Υπουργού, πώς σκοπεύει αυτό να το κάνει κατά την έκδοση του διατάγματος. Εάν μπει όμως στη διάταξη ως τύπος για την έκδοση του διάταγμα, θα είναι καλύτερο με την έννοια ότι θα είναι μια παγιωμένη διαδικασία. Δεν θα εφαρμοστεί μόνο την πρώτη φορά για την έκδοση του πρώτου διατάγματος.

Επανέρχομαι λίγο και σε αυτήν την παράγραφο 6 του άρθρου 6, για την οποία σας μίλησα προηγουμένως. Εδώ υπάρχει ένα άλλο κενό που παρέλειψα πριν, το προσθέτω τώρα. Στον ν.4624 που επιβάλλει μέτρα εφαρμογής του Γενικού Κανονισμού Προστασίας Δεδομένων, υπάρχει μία διάταξη σύμφωνα με την οποία απαγορεύεται να αποθηκεύονται τα προσωπικά δεδομένα των εργαζομένων. Δεν είναι τόσο αυτονόητο ότι αυτή η διάταξη θα έχει εφαρμογή και στα προσωπικά δεδομένα που τυγχάνουν επεξεργασίας στο πλαίσιο της συνεργασίας. Καλό θα είναι αυτή η διάταξη να μεταφερθεί και στο ειδικό αυτό νομοσχέδιο για την τηλεργασία στο δημόσιο.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Μπράτης.

**ΔΗΜΗΤΡΙΟΣ ΜΠΡΑΤΗΣ (Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων):** Σας ευχαριστώ. Θα προσπαθήσω στα 3 λεπτά να ολοκληρώσω τις παρατηρήσεις που έχω να κάνω πάνω στο συγκεκριμένο νομοθέτημα.

Να πω, καταρχάς, ότι ήταν θετικό το γεγονός ότι ο Υπουργός Εσωτερικών όπως είχε δεσμευτεί στην προηγούμενη τηλεδιάσκεψη, απέστειλε πριν αναρτήσει στη Διαβούλευση το σχέδιο νόμου και είχαμε την ευκαιρία να το συζητήσουμε και να καταθέσουμε προτάσεις και οι δευτεροβάθμιες Ομοσπονδίες και τα πρωτοβάθμια Σωματεία για το ζήτημα αυτό. Ταυτόχρονα, το συζητήσαμε εκτενώς στην Εκτελεστική Επιτροπή Της Α.Δ.Ε.Δ.Υ. και με βάση τις συζητήσεις και τις προτάσεις των φορέων που μας απεστάλησαν θα κωδικοποιήσω και θα καταθέσω σήμερα τα πιο σημαντικά από αυτά.

Να πω στην αρχή ότι, για το συγκεκριμένο θέμα, υπάρχουν δύο νομοθετήματα στη Βουλή. Ένα είναι αυτό που αφορά στην τηλεργασία στο δημόσιο που συζητούμε σήμερα και συζητείται αύριο. Είναι κομμάτι του νομοσχεδίου για το εργασιακό νομοσχέδιο που φέρνει ο κ. Χατζηδάκης για ψήφιση. Δηλαδή, υπάρχουν δύο παράλληλα νομοθετήματα για το ίδιο θέμα. Αν τα παρατηρήσει κανείς προσεκτικά και τα διαβάσει θα δει σημαντικές διαφοροποιήσεις.

Θέλω να ξεκινήσω με μια γενική παρατήρηση ότι με το σχέδιο νόμου δεν αντιμετωπίζονται με πληρότητα τα ζητήματα παροχής της τηλεργασίας στο δημόσιο τομέα, αλλά δυστυχώς τα περισσότερα από αυτά παραπέμπονται να ρυθμιστούν με το Π.Δ του άρθρου 19 παράγραφος 1, και τις σχετικές 5 Υ.Α. του άρθρου 19 παράγραφοι 2-6, που προβλέπονται να εκδοθούν κατ’ εξουσιοδότηση του υπό ψήφιση σχεδίου νόμου.

Ο νόμος τελικά προβλέπει ότι ισχύει από τη δημοσίευσή του στην Εφημερίδα της Κυβερνήσεως, οπότε αυτό δεν σημαίνει ότι θα προηγηθεί το Π.Δ., για να υπάρχουν όλοι αυτοί οι όροι και οι προϋποθέσεις που απαιτούνται για να γίνει η τηλεργασία. Και δεν πρόκειται, βέβαια, για ζητήματα τεχνικά ή λεπτομερειακά κατά την παροχή της τηλεργασίας, αλλά για τους ουσιώδεις όρους και εγγυήσεις της παροχής της, που έπρεπε να καθορίζονται πληρέστερα στον ίδιο τον νόμο, όπως συμβαίνει με αντίστοιχα θεσμικά νομοθετήματα. Έχουμε, δηλαδή, ένα ολιγοσέλιδο νομοσχέδιο που παραπέμπει σε Π.Δ. και Υπουργικές Αποφάσεις την οριστική επίλυση ουσιωδών ζητημάτων.

Έρχομαι, κατά αξιολογική σειρά, στα σημαντικότερα που απασχόλησαν εμάς. Στο άρθρο 18 και στο δικαίωμα, όπως έλεγε, το αρχικό σχέδιο νόμου της αποσύνδεσης, τώρα λέγεται αποσύνδεση τηλεργαζόμενου. Αυτό το άρθρο του σχεδίου νόμου έχει μόνο δύο σειρές. Αν δει κανείς το άρθρο 66 του κατατεθειμένου νομοσχεδίου για τα εργασιακά, θα δει ότι εκεί είναι πολύ λεπτομερειακό στο πότε ο εργαζόμενος μπορεί να αποσυνδέεται.

Εμείς, λοιπόν, λέμε ότι ο εργαζόμενος, μετά τη λήξη του ωραρίου του, έχει δικαίωμα να απέχει πλήρως από την εργασία του, να μην επικοινωνεί ψηφιακά και να μην απαντά σε ηλεκτρονικά μηνύματα, τηλεφωνήματα και λοιπά εκτός ωραρίου εργασίας. Γιατί αν αυτό δεν περιληφθεί ρητά και κατηγορηματικά, καταλαβαίνετε ότι αυτό που λέμε ρύθμιση επαγγελματικής και οικογενειακής ζωής όχι μόνο δεν θα γίνει, αλλά ο εργοδότης - και στην προκειμένη περίπτωση ο προϊστάμενος ή ο διευθυντής - θα αποστέλλει όποτε θέλει μηνύματα ηλεκτρονικού ταχυδρομείου, μηνύματα στο κινητό, τηλεφωνήματα και ο εργαζόμενος δεν θα έχει τον ελεύθερο χρόνο που δικαιούται μετά το πέρας της εργασίας του.

Στο άρθρο 66 του σχέδιο νόμου για τα εργασιακά, σας διαβάζω για να καταλάβετε τι ακριβώς λέω: «ο τηλεραζόμενος έχει δικαίωμα αποσύνδεσης το οποίο συνιστά το δικαίωμα να απέχει πλήρως από την εργασία του και ιδίως να μην επικοινωνεί και να μην απαντά σε τηλεφωνικά άμεσα, μηνύματα, ηλεκτρονικό ταχυδρομείο ή οποιασδήποτε μορφής επικοινωνία εκτός ωραρίου εργασίας του και κατά τη διάρκεια των νόμιμων αδειών του. Απαγορεύεται κάθε δυσμενής διάκριση εις βάρος του τηλεργαζόμενου, επειδή άσκησε το δικαίωμα της αποσύνδεσης. Τα τεχνικά και οργανωτικά μέτρα που απαιτούνται για να εξασφαλίσουν την αποσύνδεση του τηλεργαζόμενου από τα ψηφιακά εργαλεία επικοινωνίας και εργασίας, αποτελούν υποχρεωτικούς όρους της σύμβασης εργασίας». Εδώ, λοιπόν, βλέπουμε ότι το νομοθέτημα είναι ατελές και πραγματικά πρέπει να συμπεριληφθούν ρητά και κατηγορηματικά αυτά που προ είπα.

Το τρίτο σημείο έχει να κάνει με τον οικειοθελή χαρακτήρα της τηλεργασία, με τον οποίο συμφωνούμε. Αλλά, σε κάθε περίπτωση, δεν θεωρούμε ότι ένα μονοπρόσωπο όργανο, όπως είναι ο προϊστάμενος ή ο διευθυντής μια υπηρεσίας τελικά, θα είναι αυτός που θα έχει τον τελικό λόγο, χωρίς να υπάρχουν ορισμένα κριτήρια. Είναι σωστό ότι στο άρθρο 7 προστέθηκε ότι εξαιρούνται το 25% τα άτομα με αναπηρία ή οποίος έχει προβλήματα υγείας. Από την άλλη μεριά, όμως, θα πρέπει να υπάρξουν και συγκεκριμένα κριτήρια για το πώς επιλέγονται αυτοί που θέλουν να εργαστούν με τηλεργασία, έτσι ώστε να μην έχουμε αυθαιρεσίες σε επίπεδο διευθύνσεων και προϊσταμένων.

Στο ζήτημα του σταθμού τηλεργασίας και εκεί πρέπει να περιγράφει ρητά ότι τα έξοδα που βαρύνουν τον σταθμό τηλεργασίας σε ό,τι αφορά παραδείγματος χάρη υπολογιστές, τηλεπικοινωνίες, εκτυπωτές, αναλώσιμα, γραφεία, λογισμικό, συντήρηση τεχνική υποστήριξη, θα πρέπει να τα καλύπτει σε κάθε περίπτωση ο εργοδότης, εν προκειμένω το δημόσιο.

Επίσης, να πω ότι στο άρθρο 66 του νομοσχεδίου για τα εργασιακά προβλέπεται και μηνιαία αποζημίωση για τον χώρο που ο τηλεργαζόμενος χρησιμοποιεί, ότι κάποιος πρέπει να του πληρώνει το ίντερνετ, δηλαδή, προβλέπεται στη σύμβαση εργασίας του και εκεί είναι πιο λεπτομερειακό και εμείς λέμε ότι θα πρέπει να υπάρξει κάποια αποζημίωση των τηλεργαζομένων για όσο διαρκεί η περίοδος της τηλεργασίας του, για το τμήμα υποδομών της κατοικίας του που χρησιμοποιεί ως γραφείο απαλλάσσοντας την υπηρεσία που είναι.

Η προστασία των προσωπικών δεδομένων στο άρθρο 6, πρέπει να επεκταθεί ρητά και κατηγορηματικά και στην προστασία των δεδομένων προσωπικού χαρακτήρα και στον

Τηλεργαζομένο, όπως και ο σεβασμός της ιδιωτικής ζωής των τηλεργαζομένων και βεβαίως ρητά και κατηγορηματικά χωρίς καμία εξαίρεση δεν μπορεί να υπάρχει κάμερα παρακολούθησης για τον έλεγχο της απόδοσης του εργαζομένου.

Ένα σημαντικό, επίσης, ζήτημα είναι η επιμόρφωση των εργαζομένων των δημοσίων υπαλλήλων πάνω στα τεχνικά μέσα σε αυτήν την καινούργια προσπάθεια έτσι ώστε να αφορά όλους και βεβαίως θα πρέπει να πω το ότι ισχύει σε σχέση με την εργατική νομοθεσία τα δικαιώματα, τις υποχρεώσεις, τις άδειες, την επικοινωνία, τις προαγωγές κ.λπ., θα πρέπει ρητά και κατηγορηματικά να τα δικαιούται και ο τηλεργαζομενος.

Να κάνω μία τοποθέτηση για το άρθρο 26, όπου εκεί προβλέπεται σωστά η δωρεάν σίτιση και το κατάλυμα διαμονής όχι μόνο για τους εκπαιδευτικούς, τους γιατρούς, τους μόνιμους δημόσιους υπαλλήλους στους ορεινούς και νησιωτικούς δήμους. Σωστά προβλέπεται για το ειδικό εκπαιδευτικό προσωπικό και για το ειδικό βοηθητικό προσωπικό αλλά θα πρέπει ρητά και κατηγορηματικά να προβλεφθεί από το Υπουργείο Εσωτερικών κάποιο κονδύλι να ενισχυθούν οι δήμοι, για να μην φτάνουμε στο φαινόμενο αναπληρωτές εκπαιδευτικοί, γιατροί του ΕΣΥ και άλλοι, μιλώ για τους εκπαιδευτικούς που διορίζονται πολλές φορές τις μέρες όπου η τουριστική σεζόν είναι στα ύψη και αναγκάζονται να μένουν σε sleeping bang και παγκάκια για να μπορούν να ανταποκριθούν στις υποχρεώσεις τους, μιλάμε δηλαδή για νησιά όπως η Σαντορίνη που δεν μπορούν να βρουν κατάλυμα, δεν μπορούν να βρουν που να μείνουν. Πρέπει να υπάρξει μια ιδιαίτερη μέριμνα από το κράτος ενίσχυσης των δήμων έτσι ώστε να καλύπτονται οι στοιχειώδεις ανάγκες.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Δραμαλιώτη.

**ΠΑΡΑΣΚΕΥΗ ΔΡΑΜΑΛΙΩΤΗ (Πρόεδρος του Εθνικού Κέντρου Δημόσιας Διοίκησης και Αυτοδιοίκησης):** Καλημέρα σας. Ευχαριστώ πολύ. Θα Ξεκινήσω μια σύντομη εισαγωγή, άκουσα και τους προηγούμενους συνομιλητές, νομίζω ότι όλοι καταλαβαίνουμε τη σημασία του να υπάρχει ένα ενιαίο και σύγχρονο θεσμικό πλαίσιο για την τηλεργασία στις δημόσιες υπηρεσίες μετά από την ομηρία που είχαμε με την πανδημία. Άρα τόσο σε κανονικές συνθήκες όσο και σε συνθήκες κρίσης είναι απαραίτητο πλέον Ελληνικό Δημόσιο Σύστημα να προσαρμοστεί στα δεδομένα. Βλέπουμε ότι η συγκεκριμένη νομοθετική πρόταση βασίστηκε σε καλές πρακτικές, σε ευρωπαϊκές βέλτιστες πρακτικές και αυτό είναι εντυπωσιακό, επιτρέψτε μου, γιατί είχαμε επαφή με ορισμένες από αυτές τις ειδικές περιπτώσεις και εξετάστηκε τι έχει συμβεί στη Γαλλία, στην Ιταλία, στην Ισπανία, στην Ιρλανδία, στην Δανία, στην Ολλανδία, σε χώρες δηλαδή που έχουν μια παράδοση εφαρμογής και τηλεργασίας τόσο στο δημόσιο όσο και στον ιδιωτικό τομέα. Επομένως νομίζω, όπως καταλαβαίνετε τα στελέχη μας καλούνται να συμμετέχουν συνεχώς σε συναντήσεις στο πλαίσιο, στην δραστηριοποίηση στην Ελλάδα, στην ΕΕ και σε διεθνής οργανισμούς. Άρα εμείς θέλουμε να εντείνουμε αυτήν την αξιολόγηση των ικανοτήτων των στελεχών μας να χρησιμοποιούν ακόμα περισσότερο τις ξένες γλώσσες μέσα στην διαρκή τους αλληλεπίδραση με την Ευρωπαϊκή Δημόσια Διοίκηση και μέσα στο ευρύτερο περιβάλλον πολυεπίπεδης διακυβέρνησης, στην οποία κινείται και η Ελληνική Δημόσια Διοίκηση.

Αυτές είναι οι βασικές αλλαγές που εισάγουμε. Είμαστε στην διάθεση σας να τις συζητήσουμε. Να σας πω ότι προκειμένου να καταλήξουμε στις προτάσεις μας προς τον κ. Υπουργό, είχαμε μια πολύμηνη συνεργασία με την γαλλική… την γνωστή ENNA με την διεθνή της ακτινοβολία και καταξίωση. Επίσης έχουμε λάβει υπόψιν μας παλαιότερες προτάσεις των στελεχών του Εθνικού Κέντρου Δημόσιας Διοίκησης και της Ένωσης αποφοίτων της Εθνικής Σχολής Δημόσιας Διοίκησης.

Αυτά από εμένα, είμαι ανοιχτή στις ερωτήσεις σας προκειμένου να γίνει ακόμα πιο κατανοητό το νέο πλαίσιο που προτείνουμε.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κυρία Πρόεδρε, θα ήθελα να ρωτήσω τον κ. Υπουργό, η Πρόεδρος του Κέντρου εξήγγειλε τις διατάξεις που θα δούμε εμείς κάποια στιγμή και μας ανέλυσε;

**ΜΑΥΡΟΥΔΗΣ ΜΑΚΗΣ ΒΟΡΙΔΗΣ (Υπουργός Εσωτερικών):** Θεώρησα καλό, κύριε Καμίνη, επειδή έχουν γίνει σε συνεννόηση όπως καταλάβατε από το Κέντρο, υπάρχει μια πρώτη τοποθέτηση του Κέντρου, ώστε να περιγράψει Το τι πρόκειται να ρυθμίσουμε, προκειμένου να δοθεί η δυνατότητα και σε εσάς να ρωτήσετε. Έχω εξαγγείλει, νομίζω ήσασταν, έχω πει ότι θα κατατεθεί αυτή η τροπολογία, δεν ξέρω αν έχει ήδη κατατεθεί ή κατατίθεται τώρα. Τυπικώς, έχετε δίκιο. Θεώρησα, όμως, ότι είναι σωστό, προκειμένου να μη χαθεί η δυνατότητα, να ακούσουμε την Πρόεδρο να την παρακινήσω να το περιγράψει κάτι το οποίο πρόκειται να δείτε το αμέσως επόμενο χρονικό διάστημα, δηλαδή μέσα στις επόμενες ώρες.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Θα τις έχουμε τώρα πριν από την κατ’ άρθρο συζήτηση;

**ΜΑΥΡΟΥΔΗΣ ΜΑΚΗΣ ΒΟΡΙΔΗΣ (Υπουργός Εσωτερικών):** Ελπίζω σίγουρα θα τις έχουμε εντός τη σήμερον, άρα θα μπορούμε να τις δούμε αύριο.

**ΓΕΩΡΓΙΟΣ ΠΑΠΑΗΛΙΟΥ:** Η τροπολογία δεν έχει κατατεθεί ακόμα;

**ΜΑΥΡΟΥΔΗΣ ΜΑΚΗΣ ΒΟΡΙΔΗΣ (Υπουργός Εσωτερικών):** Η τροπολογία δεν έχει κατατεθεί ακόμα, πλην, όμως, γνωρίζω από την Γραμματεία της Κυβέρνησης ότι, εντός των επόμενων ωρών, ίσως και προτού του πέρατος της δεύτερης συνεδρίασης της Επιτροπής μας, να έχει κατατεθεί σίγουρα όμως εντός της ημέρας. Επομένως, ως προς την Ολομέλεια, θα είναι εμπρόθεσμη η κατάθεσή της.

**ΓΕΩΡΓΙΟΣ ΠΑΠΑΗΛΙΟΥ:** Αυτό σημαίνει ότι τώρα δεν μπορούμε να πάρουμε θέση ακόμα. Έτσι, δεν είναι;

**ΜΑΥΡΟΥΔΗΣ ΜΑΚΗΣ ΒΟΡΙΔΗΣ (Υπουργός Εσωτερικών):** Όχι. Δεν είναι για να πάρετε θέση, εγώ ήθελα περισσότερο, για τον διάλογο, να σας αναπτύξει τη βασική περιγραφή, για να έχετε μια εικόνα. Αυτό ήθελα πιο πολύ, για να μη χαθεί η δυνατότητα να ακούσουμε και την Πρόεδρο, γιατί «κακά τα ψέματα», σε συνεννόηση με το Κέντρο έχει γίνει η ρύθμιση.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Λυμβαίος.

**ΙΩΑΝΝΗΣ ΛΥΜΒΑΙΟΣ (Γενικός Γραμματέας της Συνομοσπονδίας Ατόμων με Αναπηρία):** Κυρία Πρόεδρε, ευχαριστώ, θα είμαι πολύ σύντομος και θα προσπαθήσω να μην υπερβώ τον χρόνο.

Καταρχήν, θα ήθελα να ξεκινήσω με δυο σχόλια. Το πρώτο είναι ότι κρίνουμε θετικά το ότι έρχεται να θεσμοθετηθεί και να ρυθμισθεί το θέμα της τηλεργασίας και στον δημόσιο τομέα. Το δεύτερο, το οποίο ακολουθεί ως σχόλιο, αναφέρθηκε και ο κ. Μπράτης σε αυτό και δεν θα επεκταθώ, είναι ότι θα πρέπει να υπάρξει ιδιαίτερη προσοχή στην προστασία των εργασιακών και των ανθρωπίνων δικαιωμάτων των τηλεργαζομένων, όπως αυτό του ελευθέρου χρόνου, της άδειας αναψυχής, της ρύθμισης προσωπικής και οικογενειακής ζωής και ούτω καθεξής.

Όσον αφορά επί των άρθρων του σχεδίου νόμου, στο άρθρο 7, που αναφέρεται στον οικειοθελή χαρακτήρα της τηλεργασίας, εδώ προτείνεται να προστεθεί και η αναπηρία πέραν από τα πρόσκαιρα προβλήματα υγείας και αυτό γιατί λαμβάνοντας υπόψη ότι η αναφορά στους ιατρικούς λόγους παραπέμπει μόνο σε ζητήματα ασθενείας αλλά και σύμφωνα με τον πρόσφατα ψηφισμένο ν. 4765/2021, προβλέπεται και ότι ο ορισμός ατόμων με αναπηρία γονέων, συζύγων, ατόμων με αναπηρία στον δημόσιο τομέα. Συνεπώς, προτείνεται να προστεθεί και αυτό αμέσως μετά τα προβλήματα υγείας ή αναπηρία ή γονέων, φυσικών, θετών αναδόχων, δικαστικών συμπαραστατών ατόμων με αναπηρία, συζύγων ατόμων με αναπηρία, με ποσοστό αναπηρίας 50% και άνω.

Στο άρθρο 8, που αφορά στα χρονικά όρια της τηλεργασίας προτείνεται διπλασιασμός της χρονικής διάρκειας των 44 ημερών για τα άτομα με αναπηρία ή χρόνιες παθήσεις. Κυρία Πρόεδρε, προτείνεται να αυξηθεί η χρονική διάρκεια της τηλεργασίας σε άτομα με αναπηρίες ή χρόνιες παθήσεις, λαμβάνοντας υπόψη ότι υπάρχουν αυξημένες ανάγκες λόγω της αναπηρίας. Έκανε σχετική αναφορά και ο κ. Ποττάκης και επίσης δεν θα επεκταθώ σε αυτό.

Όσον αφορά στο άρθρο 12, στο σταθμό της τηλεργασίας, εδώ πέρα πρέπει να εξασφαλισθεί ότι ο εξοπλισμός που παρέχεται στον υπάλληλο με αναπηρία από την υπηρεσία του πληροί προδιαγραφές προσβασιμότητας, ώστε να ανταποκρίνεται στις δικές του εξατομικευμένες ανάγκες. Άλλωστε ο εργοδότης σύμφωνα και με το άρθρο 5 του ν. 4443/2016, εν προκειμένω, από το δημόσιο δηλαδή, οφείλει να παρέχει τις εύλογες προσαρμογές στην εργασία για τους εργαζόμενους με αναπηρία.

Τέλος, θα ήθελα κύριε Υπουργέ προς εσάς ένα αίτημα, στο συγκεκριμένο σχέδιο νόμου, να υπάρξει και συμπερίληψη διάταξης που να αφορά την παράταση της θητείας του Γενικού Συμβουλίου της Εκτελεστικής Γραμματείας και της Ελεγκτικής Επιτροπής ΕΣΑμεΑ, που με βάση το άρθρο 73 του ν. 4756/2020,έχει παραταθεί μέχρι 31/12/2021. Οι συνθήκες από όσο βλέπετε, από όσο γνωρίζετε δεν είναι αυτές που διασφαλίζουν την ασφαλή διεξαγωγή του συνεδρίου, συνεπώς επάνω από 700 σύνεδροι από όλη την Ελλάδα άτομα με αναπηρία και οι συνοδοί τους, δεν είναι δυνατόν να μπορέσουν να συμμετέχουν σε αυτή την ύψιστη δημοκρατική διαδικασία.

Θερμή παράκληση, λοιπόν, για σχετική περίληψη διάταξης που να παρατείνεται αυτή η παράταση μέχρι τις 31/12/2021. Θα ήθελα να σας ευχαριστήσω θερμά και να σας ενημερώσω για το υπόμνημα που έχουμε καταθέσει πρέπει να έχει έρθει η ορθή επανάληψη, λόγω του δαίμονος του τυπογραφείου, που έβαλε το χέρι του.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Πρόεδρος της Επιτροπής):** Τον λόγο έχει η κυρία Αγάτσα.

**ΑΡΙΑΔΝΗ ΑΓΑΤΣΑ (Α΄ Αντιπρόεδρος της Ένωσης Συντακτών Ημερήσιων Εφημερίδων Αθηνών):** Κυρία Πρόεδρε, καταρχήν, ευχαριστούμε πολύ για την πρόσκληση. Ως γνωστόν, οι δημοσιογράφοι διανύουμε δύσκολες εποχές με την πανδημία και τα προβλήματα που υπήρχαν και συνεχίζουν να εμφανίζονται, όσον αφορά στις συνθήκες εργασίας και την ανεργία. Η παρέμβασή μας έχει να κάνει με το άρθρο 22, που αφορά στις αποδοχές των δημοσιογράφων των ΟΤΑ και έχει την απόλυτη στήριξή μας, καθώς με έναν ξεκάθαρο τρόπο υποχρεώνονται πλέον οι δήμοι, οι οποίοι απασχολούν μετακλητούς δημοσιογράφους, να τους καταβάλλουν μισθοδοσία σύμφωνα με τα προβλεπόμενα και την Κοινή Υπουργική Απόφαση, που αφορά στο μισθολόγιο των δημοσιογράφων στον στενό και στον ευρύτερο δημόσιο τομέα. Με τη διάταξη αυτή λύνεται το πρόβλημα που είχε δημιουργηθεί στους δημοσιογράφους με αμοιβές δύο ταχυτήτων στον δημόσιο τομέα, όπως κατ’ επανάληψη η ΕΣΗΕΑ είχε επισημάνει σε διαβήματα που είχε κάνει προς το Υπουργείο Εσωτερικών αλλά και προς τα κόμματα της αντιπολίτευσης.

Συνεπώς, χαιρετίζουμε τη διάταξη και ζητούμε, βέβαια, να υπερψηφισθεί η συγκεκριμένη διάταξη ει δυνατόν με διακομματική συναίνεση.

Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Σπανουδάκης.

**ΓΕΩΡΓΙΟΣ ΣΠΑΝΟΥΔΑΚΗΣ (Πρόεδρος της Ένωσης Αποφοίτων της Εθνικής Σχολής Δημόσιας Διοίκησης):** Να ευχαριστήσω για τη δυνατότητα που μας δίνεται να καταθέσουμε τις απόψεις μας και να ζητήσω την επιείκειά σας, αν τυχόν υπερβώ για λίγο το διαθέσιμο χρόνο, καθώς πρέπει να αναφερθώ και στο νομοσχέδιο για την τηλεργασία, αλλά και στις αλλαγές του εισαγωγικού διαγωνισμού που αναφέρθηκαν προηγουμένως.

Η Ένωση Αποφοίτων της Εθνικής Σχολής Δημόσιας Διοίκησης και Αυτοδιοίκησης, εκτιμά, ότι η προσπάθεια ρύθμισης του ζητήματος της τηλεργασίας είναι σε θετική κατεύθυνση. Ωστόσο, υπάρχουν ορισμένα ζητήματα που θα θέλαμε να αναφερθούμε.

Στο άρθρο 6 στη παράγραφο 6, με πρόσχημα τις λειτουργικές ανάγκες, καταργείται η πρόβλεψη της πρώτης πρότασης της ίδιας παραγράφου, σύμφωνα με την οποία δεν επιτρέπεται η χρήση συστημάτων λήψης και εγγραφής του τηλεργαζόμενου. Η εκτίμησή μας είναι, ότι η ιδιωτικότητα των εργαζομένων είναι αδιαπραγμάτευτη.

Στο άρθρο 7 στη παράγραφο 2, θεωρούμε, ότι πρέπει να καθοριστούν ειδικοί και σπουδαίοι λόγοι, για τους οποίους ο φορέας δύναται να απορρίψει την αίτηση ενός εργαζομένου να τηλεργαστεί.

Στα άρθρα 8 παράγραφος 2 και άρθρο 9 παράγραφος 1, προτείνουμε να εξεταστεί η αύξηση των 44 ημερών τηλεργασίας ετησίως, καθώς και να διευρυνθεί το χρονικό διάστημα εντός του οποίου αυτές θα λαμβάνονται και η αύξηση του ποσοστού τηλεργασίας ανά διεύθυνση.

Στο άρθρο 11 στη παράγραφο 2, επισημαίνουμε, ότι δεν πρέπει να μετακυλίεται στον εργαζόμενο η ευθύνη να πιστοποιεί ο ίδιος αν ο σταθμός εργασίας του πληροί τις προδιαγραφές ασφάλειας υγιεινής και πρόληψης, αφενός, γιατί αυτό δεν είναι αρμοδιότητα ενός υπαλλήλου, αλλά ενός εξειδικευμένου οργάνου ή μιας εξειδικευμένης υπηρεσίας και αφετέρου, γιατί με αυτό το τρόπο θα έχουμε μια μετακύλιση του κόστους στον εργαζόμενο, του κόστους που αποτελείται από την τηλεπικοινωνία, από το διαδίκτυο, από τα αναλώσιμα, από τον εξοπλισμό γραφείων, τους εκτυπωτές και τα άλλα σχετικά πράγματα που απαιτούνται.

Διαπιστώνουμε την ανάγκη να διασφαλιστούν επαρκώς ζητήματα που αφορούν τη προστασία και την ασφάλεια του δικτύου, όσο και των διακινούμενων δεδομένων και πληροφοριών.

Τέλος, θεωρούμε, ότι προϋπόθεση για την ομαλή εφαρμογή της τηλεργασίας είναι η χορήγηση υπηρεσιακών τηλεφώνων, προκειμένου να πραγματοποιείται η αναγκαία επικοινωνία του τηλεργαζόμενου με τη διεύθυνσή του, με την υπηρεσία του, με άλλους φορείς του δημόσιου τομέα, αλλά υπό προϋποθέσεις, οπωσδήποτε και με τους πολίτες. Σε αντίθετη περίπτωση, αυτό το κόστος θα επιβαρύνει τον εργαζόμενο.

Στο άρθρο 14 στη παράγραφο 2, στο πλαίσιο της διαφανούς και αξιοκρατικής λειτουργίας της δημόσιας διοίκησης, προτείνουμε να καθοριστούν ενιαία κριτήρια και προϋποθέσεις για την τηλεργασία σε όλο το δημόσιο τομέα, έτσι ώστε να μην δημιουργούνται συνθήκες άνισης και διακριτικής μεταχείρισης μεταξύ των υπαλλήλων. Σε κάθε περίπτωση, πρέπει να διασφαλιστεί η ισότιμη πρόσβαση στην τηλεργασία και να περιοριστούν οι αυθαιρεσίες από τη πλευρά των προϊσταμένων κατά τη σχετική διευθέτηση.

Στο άρθρο 17 στη παράγραφο 2, προκαλεί έναν εύλογο προβληματισμό, αν οι εργαζόμενοι που θα βρίσκονται σε τηλεργασία διαθέτουν την απαραίτητη τεχνογνωσία καθώς και τον απαραίτητο εξοπλισμό, προκειμένου να εξασφαλίζουν τη προστασία του ηλεκτρονικού αρχείου. Προτείνουμε ο φορέας να έχει τη σχετική ευθύνη, παρέχοντας αναγκαία εκπαίδευση και απαιτούμενο εξοπλισμό.

Θέλω να καταθέσω ορισμένους προβληματισμούς, όσον αφορά την ετοιμότητα, κατά τη γνώμη μας, της ελληνικής δημόσιας διοίκησης να εφαρμόσει το νέο μοντέλο. Πρώτον, απαιτείται πολύ συγκεκριμένη αποτύπωση των διοικητικών ενεργειών και διαδικασιών που θα εκτελεί ο υπάλληλος που θα βρίσκεται σε τηλεργασία και τα αντίστοιχα πρωτόκολλα ασφάλειας θα πρέπει να τηρούνται.

Δεύτερον, υπάρχουν σημαντικές ελλείψεις, όσον αφορά τη τεχνολογία, τη ταχύτητα διαδικτύου, αλλά και τα πληροφοριακά συστήματα.

Τρίτον, απαιτείται μια διαφοροποίηση της διοικητικής κουλτούρας, έτσι ώστε να μπορεί ο προϊστάμενος να έχει την εποπτεία, να έχει τον έλεγχο και εξ αποστάσεως.

Τέλος, δεν έχουμε ακόμα διαθέσιμα εμπειρικά στοιχεία για το πώς εξελίχθηκε η τηλεργασία στη Δημόσια Διοίκηση όλο αυτό το τελευταίο διάστημα.

Θέλω να αναφερθώ και στην τροπολογία που αφορά τις αλλαγές στον Εισαγωγικό Διαγωνισμό της Εθνικής Σχολής Δημόσιας Διοίκησης. Ο τρόπος εισαγωγής στην Εθνική Σχολή είναι κάτι περισσότερο από ένα απλό εισαγωγικό διαγωνισμό. Αποτελεί την αφετηρία μιας διαδικασίας επιλογής και ανάδειξης των πιο άξιων μεταξύ πολλών υποψηφίων και δεν είναι απλά ένας εναλλακτικός τρόπος εύρεσης εργασίας στο Δημόσιο έναντι του ΑΣΕΠ. Οι απόφοιτοι της Σχολής είναι στελέχη ταχείας εξέλιξης που είτε στελεχώνουν είτε δύνανται να στελεχώσουν πολύ σημαντικές θέσεις στη διοικητική ιεραρχία της Δημόσιας Διοίκησης. Υπό αυτό το πρίσμα, θεωρούμε, ότι οι προωθούμενες αλλαγές στο διαγωνισμό θα έπρεπε να τεθούν σε ευρεία δημόσια διαβούλευση με φορείς και πολίτες και να μην εισαχθούν με τροπολογία. Άλλωστε, στο άρθρο 58 του νόμου για το επιτελικό κράτος, αναφέρονται ως θεμελιώδεις αρχές της καλής νομοθέτησης, η διαφάνεια, μέσω της προσβασιμότητας στις ρυθμίσεις και της δυνατότητας υποβολής προτάσεων και η δημοκρατική νομιμοποίηση.

Στην ουσία των αλλαγών, η Ένωση Αποφοίτων θεωρεί ότι οι προωθούμενες αλλαγές είναι σε θετική κατεύθυνση, καθώς, μπορούν να προσδώσουν στο διαγωνισμό επιπλέον αντικειμενικότητα και αδιαβλητότητα και ταυτόχρονα να υπηρετήσουν το στόχο της εισαγωγής στην Εθνική Σχολή Δημόσιας Διοίκησης υποψηφίων που διαθέτουν την απαραίτητη ευρύτητα και το βάθος γνώσεων. Αυτές οι αλλαγές βρίσκονται σε συμφωνία με τις πάγιες θέσεις της Ένωσης Αποφοίτων όπως αυτές έχουν κατατεθεί κατά το παρελθόν και αφορούν την αναβάθμιση του διαγωνισμού.

Ορισμένες πολύ σύντομες παρατηρήσεις. Γνωρίζοντας τη δυσκολία και το άγχος που προκαλεί αυτός διαγωνισμός, θεωρούμε ότι οι αλλαγές θα πρέπει να ισχύσουν από το μεθεπόμενο διαγωνισμό προκειμένου να δοθεί ο κατάλληλος χρόνος προετοιμασίας. Προτείνουμε να εξεταστεί το ενδεχόμενο αύξησης των ωρών εξέτασης από δύο σε τρεις για τα δύο μαθήματα του πρώτου σταδίου, δηλαδή, της Πολιτικής Οικονομίας και της Οργάνωσης και Λειτουργίας του Κράτους. Τρίτον, θεωρούμε ότι η εξέταση των ξένων γλωσσών οφείλει να βασίζεται σε κείμενα διεθνών και ευρωπαϊκών οργανισμών που αφορούν δημόσιες πολιτικές. Τέταρτον, να αναζητηθούν τρόποι με δωρεάν στήριξης της προετοιμασίας των υποψηφίων με μέσα της ελληνικής πολιτείας, προκειμένου να διευκολύνεται η πρόσβαση των ανθρώπων με χαμηλό εισόδημα στην Εθνική Σχολή Δημόσιας Διοίκησης.

Εκτιμούμε ότι πρέπει να αναπροσαρμοστούν οι συντελεστές βαρύτητας των δύο σταδίων. Τέλος, να προγραμματιστεί η διεξαγωγή του διαγωνισμού σε τακτά χρονικά διαστήματα.

Κλείνοντας, η Ένωση Αποφοίτων θεωρεί ότι εκτός από την ενίσχυση του κύρους και της αδιαβλητότητας του Εισαγωγικού Διαγωνισμού, παραμένουν «ανοιχτά» ζητήματα υπηρεσιακής εξέλιξης και αξιοποίησης των αποφοίτων.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Σταυρουλάκης.

**ΧΡΗΣΤΟΣ ΣΤΑΥΡΟΥΛΑΚΗΣ (Αντιπρόεδρος της Ένωσης Πληροφορικών Ελλάδας):** Κύριες και κύριοι, καλησπέρα σας. Θα ήθελα να σας ευχαριστήσω για την πρόσκληση, και να σας διαβεβαιώσω ότι η Ένωση Πληροφορικών Ελλάδας και οι όποιες προσφορές των Πληροφορικών είναι πάντα στη διάθεση του κράτους, ως ο θεσμικός του σύμβουλος σε θέματα πληροφορικής.

Από την πλευρά μας, έχουμε τεχνολογικές και γενικές προτάσεις στο σχέδιο νόμου για την τηλεργασία και θα θέλαμε να ξεκινήσουμε από τις γενικές. Θα θέλαμε να προτείνουμε να δοθεί μέριμνα στην αξιοποίηση της τηλεργασίας στην περιφερειακή ανάπτυξη και συγκεκριμένα, στην αξιοποίηση των δυνατοτήτων που παρέχει η τηλεργασία για την ενίσχυση των παραμεθόριων, νησιωτικών, αγροτικών και αραιοκατοικημένων περιοχών της χώρας μας, με μέτρα διευκόλυνσης της παραμονής ή της εγκατάστασης εργαζομένων του δημοσίου, που θα έχουν τη δυνατότητα να εργάζονται από την κατοικία τους ή από σταθμούς, κέντρα τηλεργασίας στις περιοχές αυτές. Η δυνατότητα αυτή θα μπορούσε να αξιοποιηθεί για την άρση του αποκλεισμού των κατοίκων της περιφέρειας από την εργασία σε πολλούς Οργανισμούς Δημόσιας Διοίκησης που έχουν έδρα την Αθήνα και είναι στις πρωτεύουσες των περιφερειών.

Θα θέλαμε, επίσης, να προτείνουμε να δοθεί αυξημένη μέριμνα στις συνθήκες υγιεινής και ασφάλειας του χώρου της τηλεργασίας. Σύμφωνα με το άρθρο 11 του σχεδίου νόμου, ο εργαζόμενος οφείλει να διασφαλίσει ότι ο επιλεγόμενος χώρος πληροί τις ελάχιστες απαιτούμενες προδιαγραφές υγιεινής και ασφάλειας. Επισημαίνουμε όμως, ότι οι υγιεινή και ασφάλεια κατά την τηλεργασία είναι ευθύνη του εργοδότη. Εν προκειμένω, δεν επηρεάζει μόνο τον εργαζόμενο αλλά και την ασφάλεια των κρατικών δεδομένων και των προσωπικών δεδομένων που χειρίζεται ο εργαζόμενος. Απαιτείται επομένως, ορισμός των προδιαγραφών του χώρου τηλεργασίας στο άρθρο 11 του σχεδίου νόμου, υποχρεωτική χρήση κατάλληλων μηχανισμών εξασφάλισης, παροχής, τήρησης και ελέγχου της υγιεινής και ασφάλειας στο χώρο της τηλεργασίας.

  Επίσης, θα θέλαμε να προτείνουμε να δοθεί ιδιαίτερη μέριμνα στο σταθμό τηλεργασίας, σύμφωνα και με τις Ευρωπαϊκές Οδηγίες, ότι ο εξοπλισμός τηλεργασίας παρέχεται από τον εργοδότη. Επομένως, η διάταξη του άρθρου 12, ότι «εφόσον ο φορέας δεν έχει τη δυνατότητα να παράσχει Σταθμό τηλεργασίας, ο υπάλληλος δύναται να κάνει χρήση του προσωπικού του τεχνολογικού εξοπλισμού», πρέπει να καταργηθεί, διότι επιπλέον θέτει σε σοβαρό κίνδυνο την ασφάλεια των δημόσιων πληροφοριακών συστημάτων, την ασφάλεια των κρατικών δεδομένων και την ασφάλεια των προσωπικών δεδομένων των πολιτών που χειρίζεται ο εργαζόμενος, αλλά και την ασφάλεια των προσωπικών δεδομένων του ίδιου του εργαζομένου και των μελών της οικογενείας του.

Επομένως, προτείνουμε ο Σταθμός, δηλαδή, ο υπολογιστής της τηλεργασίας, να παρέχεται στον υπάλληλο από το δημόσιο, ώστε να πληροί συγκεκριμένες προδιαγραφές λειτουργίας, ασφάλειας και εργονομίας, μεταξύ των οποίων αυτές που θα αναφέρω ακολούθως, οι οποίες είναι σύγχρονες, ευρέως χρησιμοποιούμενες, αποτελεσματικές και αποτελούν τη βέλτιστη πρακτική στο χώρο της πληροφορικής.

Συγκεκριμένα, προτείνουμε ο υπολογιστής της τηλεργασίας, να έχει κρυπτογράφηση του σκληρού δίσκου τύπου bitlocker ή άλλης αντίστοιχης τεχνολογίας, ώστε σε περίπτωση κλοπής, διάρρηξης στο σπίτι του εργαζόμενου, ή απώλειας, να μην μπορούν να ανακτηθούν οι πληροφορίες που περιέχει ο υπολογιστής.

Η εκκίνηση και χρήση του υπολογιστή να μπορεί να γίνει μόνο μέσω διαδικασίας του 2 way authentication, όπως η χρήση κωδικού πρόσβασης και ακολούθως η χρήση pin μιας χρήσεως που θα αποστέλλεται με sms στο κινητό τηλέφωνο του εργαζόμενου, ενώ σε εμπιστευτικές θέσεις και διαβαθμισμένα δεδομένα του κράτους, να απαιτείται επιπροσθέτως και η βιομετρική αναγνώριση, όπως είναι η αναγνώριση του τελικού αποτυπώματος του εργαζομένου από τον υπολογιστή.

Να υπάρχει κεντρικά διαχειρίσιμη πολιτική κωδικών πρόσβασης, η οποία να περιλαμβάνει απαίτηση ισχυρού κωδικού πρόσβασης και περιοδικής αλλαγής του, να μην υπάρχουν τοπικά δεδομένα αποθηκευμένα στον υπολογιστή αλλά όλα τα αρχεία mail και τα λοιπά, να αποθηκεύονται στο ασφαλές κυβερνητικό cloud.

Να γίνεται χρήση Virtual desktop, ώστε να μπορεί να διαμορφώνεται το περιβάλλον εργασίας του υπολογιστή μέσω κεντρικής διαχείρισης, να είναι τυποποιημένο ανάλογα με τις ανάγκες της κάθε θέση εργασίας και να επαναφέρεται άμεσα σε περίπτωση αντικατάστασης του υπολογιστή. Όλες οι συνδέσεις να πραγματοποιούνται μέσω χρήσης ασφαλούς εικονικού ιδιωτικού δικτύου VPN.

Ο υπολογιστής να έχει κεντρικά διαχειρίσιμη προστασία firewall, antivirus και email security, να έχει κεντρικά διαχειρίσιμη backup των δεδομένων του στο κυβερνητικό cloud και να έχει κεντρικά διαχειρίσιμη πολιτική αυτόματων ενημερώσεων λογισμικού του.

Ο υπολογιστής να έχει κεντρικά διαχειρίσιμη πολιτική προστασία, καλό data loss prevention (DLP), ώστε να μην μπορεί ο υπάλληλος να εξάγει χωρίς εξουσιοδότηση δεδομένα από τον υπολογιστή μέσω usb stik, δίσκων, email, messaging, upload στο internet ή άλλων τρόπων

Ο υπολογιστής να έχει κεντρικά διαχειρίσιμη προστασία web content filtering,ώστε να μην επιτρέπεται η χρήση επικίνδυνων ή μη απαραίτητων για την εργασία του εργαζομένου ιστότοπων ή υπηρεσιών.

Ο υπολογιστής να είναι φορητός, ώστε να διευκολύνει την τηλεργασία και από άλλους συγκεκριμένους χώρους και όχι μόνο από το σπίτι του εργαζομένου, για να μπορεί να αποθηκεύεται και να κλειδώνεται σε ασφαλές μέρος όταν δεν χρησιμοποιείται.

Ο υπολογιστής να συνοδεύεται από πρόσθετη εξωτερική οθόνη, πληκτρολόγιο και ποντίκι για την εργονομική χρήση του εργαζομένου και να έχει ανθεκτικότητα IP55, ώστε να μην είναι επιρρεπείς σε βλάβες από συνήθη μικροατυχήματα από την εργασία.

Επίσης, ο υπολογιστής να διαθέτει ενσωματωμένη κάμερα και να συνοδεύεται από σετ ακουστικών και μικρόφωνου, ώστε να μπορούν να πραγματοποιούν τηλεδιασκέψεις οι εργαζόμενοι.

Επίσης, να διαθέτει μηχανικούς διακόπτες απενεργοποίησης της κάμερας και του μικροφώνου, ώστε να μπορεί ο χρήστης να έχει σίγουρο έλεγχο της χρήσης τους.

Για την επικοινωνία να γίνεται αξιοποίηση της κρατικής υποδομής σύζευξης και ο υπολογιστής να διαθέτει την εφαρμογή VoiP softphone, ώστε ο εργαζόμενος να μπορεί να δέχεται και να πραγματοποιεί τις υπηρεσιακές τηλεφωνικές κλήσεις του μέσω του υπολογιστή του.

Ο υπολογιστής να συνοδεύεται από 5G ή 4G modem, ώστε να μπορεί να συνδεθεί και να εργαστεί ο υπάλληλος μέσω του δικτύου κινητής τηλεφωνίας, σε περίπτωση που διακοπεί η σταθερή σύνδεση του ίντερνετ.

Τέλος, προτείνουμε την εκπαίδευση των εργαζομένων στην ασφαλή χρήση του παραπάνω εξοπλισμού και την ύπαρξη συγκροτημένου και επαρκούς help desk για την υποστήριξη των εργαζομένων, καθώς η συγκεκριμένη εκπαίδευση αφορά κρατικά πληροφοριακά συστήματα και δεδομένα και διαβαθμισμένες πληροφορίες, θα πρέπει να γίνεται από κρατικούς πόρους φορείς, όπως η Εθνική Σχολή Δημόσιας Διοίκησης και όχι από ιδιωτικούς φορείς.

Τέλος, είμαστε στη διάθεσή σας, για περαιτέρω πληροφορίες επάνω στο θέμα.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Χρονοπούλου.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης):** Από την Ομοσπονδία Προσωπικού Τριτοβάθμιας Εκπαίδευσης, θεωρούμε ότι το νομοσχέδιο που συζητάμε σήμερα, ότι δεν είναι ξεκομμένο, αντίθετα θα λειτουργεί συμπληρωματικά, στο απαράδεκτο νομοσχέδιο που πρόκειται να συζητηθεί τις επόμενες μέρες στη Βουλή, δηλαδή, το νομοσχέδιο για τα εργασιακά και γιατί η τηλεργασία αποτελεί ακόμη ένα όχημα διευθέτηση του χρόνου εργασίας, μια νέα μορφή ευέλικτης εργασίας, η οποία προστίθεται στις τόσες διαφορετικές μορφές ευέλικτης εργασίας που υπάρχουν και στο δημόσιο.

Η Αιτιολογική Έκθεση βρίθει δήθεν ευεργετημάτων που θα προκύψουν από την εφαρμογή της και στο δημόσιο με μόνιμο τρόπο και περιλαμβάνει από τη μία την μείωση των λειτουργικών εξόδων δήθεν του εργαζομένου, που θα εξοικονομεί τα χρήματα που θα δαπανούσε για τη μετακίνησή του στην εργασία του, μέχρι και την προστασία του περιβάλλοντος.

Με βάση και το περιεχόμενο του νομοσχεδίου, αλλά και την πείρα από την εκτεταμένη εφαρμογή της τηλεργασίας κατά την περίοδο του εγκλεισμού, δεν τρέφουμε καμιά αυταπάτη ότι το συγκεκριμένο νομοσχέδιο, είναι, για το καλό μας. Το κύριο συμπέρασμα που έχει προκύψει από αυτό που ήδη έχουμε βιώσει οι εργαζόμενοι, είναι, ότι μέσω της τηλεργασίας τελικά εργάζονται περισσότερες ώρες την ημέρα και την εβδομάδα, εκτός ωραρίου, οποιαδήποτε ώρα της μέρας και το Σαββατοκύριακο.

Άρα, πρώτα απ’ όλα, θεωρούμε ότι η μονιμοποίηση της τηλεργασίας οδηγεί στην εντατικοποίηση της δουλειάς, σε απλήρωτους ώρες εργασίας και στην κατάργηση κάθε διάκρισης ανάμεσα σε εργάσιμο και ελεύθερο χρόνο.

Εδώ, αξίζει να λάβει υπόψη του κανείς και τις εκτιμήσεις για την τηλεργασία ότι θα συμβάλει στη μείωση κάποιων απουσιών, εξαιτίας ασθενειών ή άλλων εξωγενών παραγόντων, κατανοούμε δηλαδή ότι θα οδηγήσει σε καταστρατήγηση αδειών και αργιών. Δεν καταλαβαίνουμε με ποιον τρόπο θα εξισορροπηθεί η οικογενειακή και κοινωνική ζωή με την επαγγελματική, μέσω αυτού του τρόπου, όταν ο εργαζόμενος θα πρέπει να είναι διαθέσιμος ανά πάσα ώρα και στιγμή, όταν θα πρέπει να μετατρέψει το ίδιο του το σπίτι σε χώρο εργασίας και να απομονωθεί από την οικογένειά του.

Για να μπορέσουν να γίνουν- αν υπάρχει πραγματικό ενδιαφέρον- βήματα στην εξισορρόπηση οικογενειακής και επαγγελματικής ζωής, αυτό που χρειάζεται είναι οι κοινωνικές υποδομές όπως είναι οι Παιδικοί Σταθμοί, δεν είναι η τηλεργασία η λύση.

Σχετικά με την οικειοθελή ένταξη στο καθεστώς της τηλεργασίας, όπως διευκρινίζεται, αυτή μπορεί να γίνει υποχρεωτική σε περίπτωση έκτακτης ανάγκης. Η έκτακτη ανάγκη χωράει πολλές ερμηνείες, δεδομένης και της σοβαρής υποστελέχωσης που υπάρχει. Άλλωστε, έχουμε και μια πείρα από την εφαρμογή της τηλεργασίας και στον ιδιωτικό τομέα, όπου νομοθετήθηκε αρχικώς η οικειοθελής και έχει καταλήξει να επιβάλλεται μονομερώς από τον εργοδότη. Από την άλλη, γίνεται ξεκάθαρο ότι η διασφάλιση της υγείας και της ασφάλειας καθίσταται ατομική ευθύνη για τον εργαζόμενο εφόσον θα είναι στο σπίτι του. Θεωρούμε ότι, το, ούτως ή άλλως, ελλιπέστατό νομοθετικό πλαίσιο για τις επαγγελματικές ασθένειες, η νομοθέτηση της αποκλειστικής ευθύνης απαλλάσσει το κράτος από την ευθύνη της τήρησης των κανόνων υγιεινής και ασφάλειας, την πρόσληψη ιατρών εργασίας, την κάλυψη εργατικών ατυχημάτων και αυτό έχει ακόμα μεγαλύτερη βαρύτητα και σημασία, αν κανείς λάβει υπόψιν του τις επιπτώσεις της τηλεργασίας στην υγεία, με μυοσκελετικές παθήσεις, οπτική και νοητική κόπωση- το γνωστό burn-out- αυξημένα επίπεδα στρες, με ότι αυτά συνεπάγονται.

Είναι σημαντικό ζήτημα και ήταν πολύ χρήσιμες και οι διευκρινίσεις του πρώτου ομιλητή σε αυτό, η εύκολη παραβίαση των προσωπικών δεδομένων των εργαζομένων. Για παράδειγμα, η μείωση της χρήσης του δικού του υπολογιστή και του δικού τους δικτύου για την εργασία, μέσω της χρήσης. Πως εξασφαλίζεται επίσης, ότι στον εργαζόμενο δεν θα του ζητηθούν ευθύνες για πιθανή απώλεια δεδομένων από κακόβουλη ενέργεια. Η πείρα από την εφαρμογή της τηλεργασίας δείχνει, ότι για να τεκμηριωθεί ότι ο εργαζόμενος δουλεύει ενώ είναι μακριά από τον τόπο εργασίας, αξιοποιούνται και εφαρμόζονται διάφορα συστήματα επιτήρησης, τα οποία παραβιάζουν την ιδιωτική του ζωή και αυξάνουν και αυτά με τη σειρά τους το στρες.

Είναι και κάποια πρακτικά ζητήματα, όπως το γεγονός ότι ο εργαζόμενος δεν μπορεί να διαθέτει πάντα ξεχωριστό χώρο στο σπίτι του και να τον χρησιμοποιεί για την τηλεργασία. Δημιουργούνται επίσης δυσκολίες που αφορούν στα προβλήματα οργάνωσης της ίδιας της εργασίας στο χώρο του σπιτιού, σε σύγκριση με ένα πιο οργανωμένο περιβάλλον που υπάρχει στο χώρο εργασίας- εξοπλισμούς, υποδομές, συλλογική επίλυση προβλημάτων, τεχνική υποστήριξη, εκπαίδευση και άλλα. Όταν θα αυξηθούν οι απαιτήσεις της τεχνικής υποστήριξης, λόγω και της αύξησης των σταθμών εργασίας, πως θα μπορέσουν να ανταποκριθούν στις νέες ανάγκες οι υποστελεχωμένες Υπηρεσίες πληροφορικής και δικτιών του Δημοσίου, που στηρίζουν αυτές τις Υπηρεσίες.

Όλες οι εξουσιοδοτικές διατάξεις με την βοήθεια των Κοινών Υπουργικών Αποφάσεων, θεωρούμε ότι αφήνει ανοικτές τις θύρες για να μπορούν να ρυθμιστούν όλα αυτά προς το χειρότερο. Για μας η εργασία είναι μια κοινωνική διαδικασία. Η απομόνωση που μπορεί να βιώσει ο εργαζόμενους λόγω της έλλειψης αλληλεπίδρασης με συναδέλφους μέσα στο χώρο εργασίας, επηρεάζει αρνητικά την ψυχική υγεία και ισορροπία του, όμως μας θέλετε και λίγο απομονωμένους τον ένα από τον άλλον, μακριά από συλλογικές διαδικασίες και ευάλωτους- εμείς αυτό κατανοούνε και με αυτό το νομοσχέδιο. Κατανοούμε βέβαια, το πάθος που υπάρχει να αυξηθεί η παραγωγικότητα, να μειωθούν τα λειτουργικά κόστη, να αποσοβούνται οι διαφόρων ειδών κρίσεις και να προστατευθεί βέβαια και το περιβάλλον, όμως αυτή η πρόοδος που επικαλείστε για εμάς δεν είναι πρόοδος, γιατί θα σημάνει δουλειά χωρίς ωράριο, θα σημάνει ανατροπή της ισορροπίας ανάμεσα στην οικογενειακή, κοινωνική ζωή και την επαγγελματική.

Για εμάς, η εξέλιξη της τεχνολογίας, τα νέα όλα αυτά τεχνολογικά εργαλεία που είναι πάρα πολύ σημαντικά, είναι δικές μας κατακτήσεις, είναι κατακτήσεις της συλλογικής ανθρώπινης εργασίας και γι’ αυτό το λόγο, θα πρέπει να αξιοποιηθούν προς όφελος δικό μας και αυτό σημαίνει, μείωση του χρόνου και του φόρτου της εργασίας, αύξηση του ελεύθερου χρόνου, υψηλότερο βιοτικό επίπεδο. Αυτό είναι πρόοδος για μας και όχι αυτό το νομοσχέδιο που φέρνετε σήμερα.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Κωνσταντέλλος.

**ΓΡΗΓΟΡΙΟΣ ΚΩΝΣΤΑΝΤΕΛΛΟΣ (Μέλος του Δ.Σ. και Πρόεδρος Επιτροπής Θεσμών της Κεντρικής Ένωσης Δήμων Ελλάδος και Δήμαρχος Βάρης, Βούλας, Βουλιαγμένης)**: Κατ’ αρχάς, θα ήθελα, εκ μέρους της Κεντρικής Ένωσης Δήμων Ελλάδος, να χαιρετίσω την προσπάθεια, η οποία γίνεται. Είναι ένα νομοθέτημα προς τη σωστή κατεύθυνση, το οποίο θα διευκολύνει και θα μπορέσει να λύσει θέματα και τριβές οι οποίες υπάρχουν σήμερα, οι οποίες δημιουργούνται στην καθημερινότητα της λειτουργίας όλων των οργανισμών τοπικής αυτοδιοίκησης τουλάχιστον.

Η λογική, η οποία, θα μου επιτρέψετε να αναφέρω στη δυσκολία που υπάρχει, είναι ότι τα συστήματα που έχουμε σήμερα τουλάχιστον για τους φορείς γενικής κυβέρνησης, που είναι οι δήμοι, δεν είναι σχεδιασμένα από την αρχή μέχρι το τέλος να μπορούν να παρέχονται σε επίπεδο περιβάλλοντος τηλεργασίας. Και αυτό είναι ένα πολύ μεγάλο πρόβλημα. Δεν ισχύει ότι τηλεργασία σημαίνει να είναι κάποιος σπίτι του και να επικοινωνεί με το γραφείο του μέσω email. Η τηλεργασία είναι κάτι διαφορετικό. Είναι μια τελείως διαφορετική και πολύ πιο οργανωμένη και εντατική διαδικασία όπου ουσιαστικά ο καθένας έχει μεταφέρει ψηφιακά το γραφείο και τη δουλειά την οποία κάνει εκεί, στο σπίτι του ή σε κάποιον άλλο χώρο που έχει επιλέξει.

Επί της ουσίας, λοιπόν, στις περισσότερες διατάξεις που περιγράφονται συμφωνούμε. Έχουμε στείλει ένα συγκεκριμένο υπόμνημα με δύο ομόφωνες αποφάσεις του Διοικητικού Συμβουλίου. Θα ήθελα απλά και μόνο να σας θέσω την προσοχή σε κάποια άρθρα. Στο άρθρο 6, στα θέματα προστασίας δεδομένων προσωπικού χαρακτήρα. Εδώ πρέπει να είμαστε πάρα πολύ προσεκτικοί.

Στο άρθρο 7, το οποίο αναφέρεται ότι ο οικειοθελής χαρακτήρας τηλεργασίας είναι οικειοθελής για τον τηλεργαζόμενο και τον φορέα και ότι κατ’ εξαίρεση σε περιπτώσεις κινδύνου υγείας ή μόνιμων ή πρόσκαιρων προβλημάτων υγείας εφόσον η φύση των καθηκόντων καθιστά εφικτή την εξ αποστάσεως εκτέλεσής τους, ο φορέας οφείλει να αποδεχθεί την πρόταση του υπαλλήλου ή του εργαζομένου για παροχή εξ αποστάσεως εργασίας εκτός εάν συντρέχει ειδικός και σπουδαίος λόγος για την απόρριψή της τον οποίο ο φορέας οφείλει να εκθέσει και να αιτιολογήσει εγγράφως προς τον υπάλληλο, τον εργαζόμενο.

Αυτό το οποίο προτείνουμε εμείς, είναι μια διαφορετική διατύπωση. Αφορά την παράγραφο 2. Προτείνεται να διατυπωθεί ως εξής: «κατ’ εξαίρεση για τους εργαζόμενους ΑμεΑ σε περίπτωση κινδύνου υγείας ή μόνιμων ή πρόσκαιρων προβλημάτων υγείας» και στη συνέχεια να προχωρήσει η διατύπωση όπως έχει υπάρξει μέχρι σήμερα.

Για το άρθρο 9, για τον ποσοτικό περιορισμό της τηλεργασίας, όπου αναφέρεται ότι δεν μπορεί να υπερβαίνει το 25%, η πρόταση της ΚΕΔΕ είναι ότι θα έπρεπε να δοθεί η δυνατότητα στους ίδιους τους φορείς, ανάλογα με τις ανάγκες τους, να προσδιορίζεται το ποσοστό των υπαλλήλων που θα τηλεργάζονται. Στο θέμα των δήμων τουλάχιστον όπως γνωρίζετε υπάρχουν οι μεγάλοι αστικοί, αγροτικοί, ορεινοί, νησιωτοί. Ο κάθε δήμος έχει τις δικές του ανάγκες. Ίσως θα μπορούσε λοιπόν να ληφθεί μια πρόνοια και μία μέριμνα ο κάθε δήμος να ορίσει τα του οίκου του σύμφωνα με τις ανάγκες του.

Στην παράγραφο 4 στην εκτέλεση της τηλεργασίας και συγκεκριμένα στο άρθρο 12 για το σταθμό τηλεργασίας, ο φορέας παρέχει στον τηλεργαζόμενο οδηγίες για τη χωροθέτηση και κατάλληλη διαμόρφωση του σταθμού τηλεργασίας, ώστε να ικανοποιούνται σε κάθε περίπτωση οι ελάχιστες απαιτήσεις εργονομίας και ασφάλειας. Προτείνουμε την προσθήκη ότι «ο τηλεργαζόμενος οφείλει να διατηρεί σε άριστη κατάσταση τον εξοπλισμό που θα του διατεθεί και να τον επιστρέψει στην υπηρεσία του, όποτε αυτό του ζητηθεί».

Στο άρθρο 13 καθορισμός θέσεων εργασίας. Ουσιαστικά δύο φορές εντός του εκάστου ημερολογιακού έτους και με απόφασή του καθορίζει τις θέσεις εργασίας που είναι επιλέξιμοι για τηλεργασία καθώς και κάθε άλλη λεπτομέρεια της εφαρμογής και αυτή η αρμοδιότητα πηγαίνει στον προϊστάμενο ή στον διευθυντή. Αυτό το οποίο προτείνουμε εμείς είναι η απόφαση να λαμβάνεται από το αρμόδιο προσδιορισμό όργανο που θα καθορίζει εγγράφως τις θέσεις εργασίας που είναι επιλέξιμες για τηλεργασία, προκειμένου να εκδοθεί η σχετική απόφαση μετά από εισήγηση του διευθυντή. Το ποιοι θα τηλεργάζονται, με τι όρους και προϋποθέσεις, όπως ορίζει το συγκεκριμένο Διάταγμα, θα πρέπει να ορίζεται από το αρμόδιο όργανο και όχι απλά από το διευθυντή κάθε τμήματος και κάθε διεύθυνσης.

Τέλος, στη διαδικασία έκδοσης απόφασης τηλεργασίας, η πρότασή μας είναι να κοινοποιείται στον υπάλληλο η απόφαση του αρμοδίου οργάνου και όχι του προϊσταμένου της διοίκησης.

Επίσης, στην παράγραφο 3, προτείνεται η παράγραφος 3 να τροποποιηθεί ως εξής: «Ο προϊστάμενος της κάθε διεύθυνσης του φορέα κοινοποιεί τα αιτήματα για την τηλεργασία στον άμεσα προϊστάμενό του και όταν εκδοθούν οι σχετικές αποφάσεις, στον προϊστάμενο της αρμόδιας μονάδας για ζητήματα ανθρώπινου δυναμικού που συντονίζει και παρακολουθεί τη διαδικασία» ούτως ώστε να υπάρχει μία ομαλή διεργασία μέσα στον οργανισμό για το ποιος κάνει τηλεργασία, με ποιον τρόπο και ποιος τελικά έχει ευθύνη παρακολούθησης του έργου που γίνεται μέσω της τηλεργασίας.

Συνεπώς, αυτές είναι οι παρατηρήσεις που θα θέλαμε να κάνουμε. Η απόφαση, λοιπόν, για το ποιος κάνει τηλεργασία να παίρνεται από το αρμόδιο όργανο διοίκησης, μετά από αιτιολογημένη πρόταση του προϊσταμένου και όποιος λαμβάνει εξοπλισμό θα πρέπει όποτε του ζητηθεί αφού τον διατηρήσει σε άριστη κατάσταση, σε καλή κατάσταση, να τον επιστρέφει στο φορέα ούτως ώστε να μπορεί με την ίδια υλικοτεχνική υποδομή κάποιος άλλος υπάλληλος να χρησιμοποιήσει αυτό το υλικό και να παρέχει υπηρεσία απομακρυσμένη δηλαδή τηλεργασία.

Ευχαριστώ πάρα πολύ για την προσοχή σας.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεχίζουμε με τις ερωτήσεις των Εισηγητών, Ειδικών Αγορητών και συναδέλφων προς τους εκπροσώπους των φορέων.

Θα δώσω τον λόγο στον Εισηγητή της Πλειοψηφίας, τον κύριο Γεώργιο Κοτρωνιά.

**ΓΕΩΡΓΙΟΣ ΚΟΤΡΩΝΙΑΣ (Εισηγητής Πλειοψηφίας):** Δεν έχω, κυρία Πρόεδρε.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα συνεχίσω με τον Εισηγητή της Μειοψηφίας, τον κύριο Γεώργιο Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Εισηγητής Μειοψηφίας):** Κυρία Πρόεδρε, θέλω να απευθύνω ένα ερώτημα τόσο προς τον Συνήγορο του Πολίτη όσο και προς τον Πρόεδρο της Επιτροπής Διασφάλισης Προσωπικών Δεδομένων.

Δεν θα έπρεπε -θα ήθελα την άποψή σας- να υπάρχουν κριτήρια τα οποία να διασφαλίζουν ότι η επιλογή των εργαζομένων για τηλεργασία, μετά από αίτησή τους -γιατί είναι οικειοθελής όπως είπαμε η παροχή τηλεργασίας- αυτά τα κριτήρια να είναι αντικειμενικά και πάντως εν τίνι μέτρω μετρήσιμα;

Και, δεύτερον, στην απορριπτική απόφαση των αιτούντων την παροχή τηλεργασίας, δεν θα έπρεπε να υπάρχει αιτιολόγηση -και εν πάση περιπτώσει να θεσπίζεται και δικαίωμα ένστασης των εργαζομένων των οποίων απορρίπτεται η αίτηση για να ολοκληρωθεί αυτός ο κύκλος από πλευράς δικαίου και αντικειμενικών κριτηρίων;

Αυτό είναι το ένα. Το δεύτερο που θα ήθελα να ρωτήσω, εάν το κονδύλι για τη σίτιση και τη διαμονή, με το οποίο μπορεί να επιβαρύνονται οι ΟΤΑ -το οποίο δεν προβλέπεται βέβαια στο νομοσχέδιο- αλλά προτάθηκε, δεν θα πρέπει και εν πάση περιπτώσει να συνδέεται όχι με τη διακριτική ευχέρεια του Οργανισμού Τοπικής Αυτοδιοίκησης να καλύπτει αυτό το κονδύλι, να καλύπτει αυτή την ανάγκη, αλλά οι ΟΤΑ να είναι υποχρεωμένοι να καλύπτουν αυτή τη συγκεκριμένη ανάγκη σίτισης και διαμονής των υπαλλήλων. Όπως, επίσης, και των υγειονομικών ή των εκπαιδευτικών που προέβλεπε η προηγούμενη νομοθεσία, η οποία είχε θεσπιστεί επί της προηγούμενης κυβέρνησης.

Επίσης, και στον Συνήγορο του Πολίτη και στον κ. Μενουδάκο, θα ήθελα να ρωτήσω αν το δικαίωμα αποσύνδεσης συνδέεται και πρέπει να περιλαμβάνει ή να αντιστοιχεί και σε μία υποχρέωση του εργοδότη του φορέα «να μην ενοχλεί» τον εργαζόμενο όταν λήγει ο χρόνος εργασίας του και βέβαια κατά τη διάρκεια του ρεπό ή κατά τη διάρκεια της άδειας οποιασδήποτε μορφής. Ευχαριστώ.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Μια ερώτηση στον κ. Μενουδάκο, τον Πρόεδρο της Αρχής Προστασίας Προσωπικών Δεδομένων. Αναφέρθηκε στο άρθρο 6, παράγραφος 6 και είπε ότι το δεύτερο εδάφιο, το οποίο προβλέπει εξαίρεση από την απαγόρευση χρήσης συστημάτων λήψης και εγγραφής εικόνων, ότι θα πρέπει να εξειδικευθεί με κάποια κριτήρια. Θα μπορούσε να γίνει πιο συγκεκριμένος; Ευχαριστώ.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεχίζουμε με τον Ειδικό Αγορητή του Κομμουνιστικού Κόμματος Ελλάδας, τον κ. Ιωάννη Δελή.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Δεν έχω,, κυριά Πρόεδρε, κάποιο συγκεκριμένο ερώτημα σε κάποιο φορέα. Ωστόσο, θα ήθελα κι εγώ ορισμένες διευκρινίσεις για τα κριτήρια για τα οποία μίλησε ο κ. Μενουδάκος, ο Πρόεδρος της Αρχής Προστασίας Προσωπικών Δεδομένων. Δηλαδή, η ύπαρξη και η θέση αυτών των κριτηρίων, δικαιολογούν μπορούν να δικαιολογήσουν, νομιμοποιούν την εγκατάσταση μιας κάμερας στο σπίτι ενός τήλε εργαζόμενου; Και το δεύτερο που θα ήθελα να πω είναι ένα σχόλιο για την τοποθέτηση του περιφερειάρχη της Πελοποννήσου, του κ. Νίκα.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Έχει αποχωρήσει ο κ. Νίκας, δεν θα μπορέσει να απαντήσει.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Σύμφωνοι, αλλά επειδή τοποθετούμαστε δημόσια εδώ, οφείλω να πω ότι μου προκάλεσε αλγεινή εντύπωση η θέση του ότι τα έξοδα της τηλεργασίας ενός εργαζόμενου θα πρέπει να βαραίνουν αποκλειστικά τον ίδιο.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Παρόλα αυτά, επειδή ο κ. Νίκας απουσιάζει, έχει αποχωρήσει όπως το είπα από την αρχή, δεν θα μπορέσει να απαντήσει.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Νομίζω ότι έχω το δικαίωμα να κάνω κριτική σε αυτά που ειπώθηκαν. Δεν λέω κάτι που δεν ειπώθηκε.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεχίζουμε με τον συνάδελφο κ. Κωνσταντίνο Χήτα, Ειδικό Αγορητή της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Στην εκπρόσωπο του Εθνικού Κέντρου Δημόσιας Διοίκησης και στον εκπρόσωπο των αποφοίτων της Σχολής Δημόσιας Διοίκησης, θέλω να θέσω ερωτήματα. Ποια είναι η εκτίμησή σας; Η Δημόσια Διοίκηση είναι έτοιμη, είναι ώριμη, για να εφαρμοσθεί η τήλε εργασία αποτελεσματικά σε επίπεδο υποδομών, εξοπλισμού, αλλά και εκπαίδευσης των υπαλλήλων. Και ποια είναι η άποψη σας, για το πώς λειτούργησε η τήλε εργασία έστω πιλοτικά το προηγούμενο χρονικό διάστημα. Να ρωτήσω τον εκπρόσωπο του Συνηγόρου του Πολίτη, αν έτσι όπως είναι διατυπωμένο το νομοσχέδιο, κατοχυρώνονται ικανοποιητικά τα εργασιακά δικαιώματα των υπαλλήλων, αλλά και η θεσμοθέτηση της ευθύνης του φορέα. Το ίδιο ερώτημα αυτό, το απευθύνω και στον κ. Μπράτη. Και θα κλείσω, κυρία Πρόεδρε, με την Ένωση Πληροφορικών Ελλάδος. Αν προκύπτουν, κατά την άποψή σας, ζητήματα κυβερνοασφάλειας έτσι όπως είναι διατυπωμένο το νομοσχέδιο και αν προστατεύονται επαρκώς τα προσωπικά δεδομένα σε σχέση με την οικιακή σύνδεση, τον εξοπλισμό και όλα αυτά. Ευχαριστώ πολύ.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεχίζουμε και κλείνουμε, με την Ειδική Αγορήτρια του ΜέΡΑ 25, την κυρία Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ 25):** Τρεις ερωτήσεις έχω προς την κυρία Χρονοπούλου και τον κύριο Σπανουδάκη, από την Ομοσπονδία Διοικητικού Προσωπικού Τριτοβάθμιας Εκπαίδευσης και από την Ένωση Αποφοίτων της Εθνικής Σχολής Δημόσιας Διοίκησης. Αν θεωρούν ορθό η τηλεργασία να εκτελείται με εξοπλισμό και υποδομή του υπαλλήλου. Δεύτερον, αν θεωρούν ότι τα έντονα προβλήματα πρόσβασης και ομαλής λειτουργίας που αντιμετώπισε η τήλε εργασία και η τήλε εκπαίδευση τον περασμένο ενάμισι χρόνο, αν έχουν επιλυθεί και αν το νομοσχέδιο αυτό τα επιλύει. Και αν συμφωνούν, ότι η τήλε εργασία πρέπει να απαγορεύεται μεταξύ 15 Ιουλίου και 31 Αυγούστου. Είχα κι άλλα ερωτήματα, αλλά έχουν ήδη απαντηθεί.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει τώρα ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα ήθελα να ρωτήσω την κυρία Δραμαλιώτη, την Πρόεδρο του του Εθνικού Κέντρου Δημόσιας Διοίκησης και Αυτοδιοίκησης (Ε.Κ.Δ.Δ.Α.), και τον κ. Σπανουδάκη, τον Πρόεδρο της Ένωσης Αποφοίτων της Εθνικής Σχολής Δημόσιας Διοίκησης, αν συμφωνούν με τις αλλαγές στον επόμενο διαγωνισμό.

Επίσης, αν συμφωνούν με τη συμμετοχή των αποφοίτων των κολεγίων στον διαγωνισμό, οι οποίοι δεν έχουν πάρει ισοτιμία από το ΔΟΑΤΑΠ, με βάση την πρόσφατη ρύθμιση που έκανε η κυρία Κεραμέως.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Ποττάκης.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Θα ξεκινήσω με το ερώτημα του Ειδικού Αγορητή της μείζονος Αντιπολίτευσης για το ζήτημα της μη έγκρισης αιτήματος χορήγησης δικαιώματος ή δυνατότητας συνεργασίας.

Η αλήθεια είναι ότι παρακολούθησα λίγο και τη συζήτηση, η οποία έγινε στην Επιτροπή, την Παρασκευή, και καταλαβαίνω ότι είναι σαφής και ρητή η δήλωση και βούληση του επισπεύδοντος Πρωθυπουργού να μην υπάρχει ειδική διαδικασία και ειδική προσφυγή κατά απορριπτικής απόφασης.

Υποθέτω, όμως, ότι αυτό δεν καταλαμβάνει και τη λεγόμενη ιεραρχική προσφυγή ή την αίτηση θεραπείας, η οποία διέπεται και ρυθμίζεται από γενικές διατάξεις. Φαντάζομαι ότι εξακολουθεί να υφίσταται και να έχει το δικαίωμα ο οιοσδήποτε εργαζόμενος, μέλος του δημόσιου τομέα να κάνει χρήση αυτού. Εκτιμώ ότι μπορεί να μην προβλέπει ειδική ρύθμιση το νομοσχέδιο σχέδιο νόμου, αλλά, φαντάζομαι ότι αίτηση θεραπείας υφίσταται η δυνατότητα να κατατεθεί.

Σε ό,τι αφορά τη σίτιση και τη διαμονή υπαλλήλων. Αντιλαμβάνομαι ότι, προφανώς, έχει να κάνει με κάποιο σχόλιο του Περιφερειάρχη Πελοποννήσου. Αυτά τα έξοδα γενικώς καλύπτονται -τα εκτός έδρας, όπως λέγαμε στο παρελθόν - από τον φορέα.

Για το ζήτημα της υποχρέωσης. Το να καταστεί υποχρεωτικό να μην ενοχλεί ο εργοδότης των εργαζομένων πέραν του ωραρίου εργασίας, ιδίως στις περιπτώσεις τηλεργασίας κ.ο.κ.. Δεν είμαι σίγουρος ότι χρειάζεται κάποια ειδικότερη ρύθμιση από τις ρυθμίσεις που, ήδη, υπάρχουν στον Υπαλληλικό Κώδικα και ρυθμίζονται τα ζητήματα αυτά με την υφιστάμενη νομοθεσία. Έχουν, μάλιστα, ρυθμιστεί και αντιμετωπιστεί νομολογιακά. Νομίζω ότι κινούνται στο πλαίσιο. Δεν έχω την αίσθηση ότι χρειάζεται κάτι ειδικότερο μόνο και μόνο επειδή ρυθμίζεται ο τρόπος παροχής της εργασίας με την τηλεργασία.

Για το ζήτημα των αντικειμενικών κριτηρίων. Στο ερώτημα: Ποιος θα έχει τη δυνατότητα να ασκήσει το δικαίωμα τηλεργασίας; Εδώ έχω την επιφύλαξη ότι με τον τρόπο που θεσπίζεται αυτό, που, μάλλον το επισπεύδον Υπουργείο θεωρεί κανονική τηλεργασία, δημιουργούνται ζητήματα και προβλήματα και της εύρυθμης λειτουργίας των φορέων, των υπηρεσιών, δηλαδή, του δημόσιου τομέα. Όταν θα πρέπει, δηλαδή, να καλύπτει το σύνολο του αιτήματος για τηλεργασία, που μπορεί να φτάνει τον ενάμιση μήνα εργάσιμων ημερών, μέσα σε τρεις μήνες. Προφανώς, δεν υπάρχουν άλλα κριτήρια. Για αυτό θα πρέπει να υπάρχει, κατά τη γνώμη μου, η δυνατότητα σύνταξης και έκδοσης ενός κανονισμού λειτουργίας, ο οποίος να περιλαμβάνει και αυτό μαζί με άλλα στοιχεία, τα οποία ανέφερα στην πρωτολογία μου.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Μενουδάκης.

**ΚΩΝΣΤΑΝΤΙΝΟΣ ΜΕΝΟΥΔΑΚΟΣ (Πρόεδρος της Αρχής Προστασίας Δεδομένων Προσωπικού Χαρακτήρα):** Κυρία Πρόεδρε, θα απαντήσω στα δύο πρώτα ερωτήματα του Εισηγητή του ΣΥΡΙΖΑ. Το πρώτο ερώτημα ήταν εάν θα ήταν σκόπιμο να υπάρχει μία ένσταση σε περίπτωση απόρριψης αιτήματος τηλεργασίας. Πρέπει να πούμε, ότι η απόρριψη της τηλεργασίας πρέπει να είναι αιτιολογημένη, διότι ο νόμος θεσπίζει ένα συγκεκριμένο πλαίσιο με ποσοστά τηλεργασίας, με προϋποθέσεις και με πρόβλεψη ώστε να υπάρχει ένα πρόγραμμα τηλεργασίας. Μέσα σε αυτό το πλαίσιο, λοιπόν, εγώ θεωρώ, ότι ο εργαζόμενος έχει ένα δικαίωμα, ένα δικαίωμα να ζητήσει τη τηλεργασία, εάν απορριφθεί το σχετικό αίτημα με το οποίο ασκεί το δικαίωμά του αυτό, πρέπει να είναι αιτιολογημένη η απόφαση. Αυτό είναι βέβαιο.

Εάν, κατά αυτής της απορριπτικής απόφασης,, πρέπει να υπάρξει μια ειδική διαδικασία ενώπιον της Διοίκησης -πριν πάει στα δικαστήρια- είναι αυτονόητο, ότι έχει αυτό το δικαίωμα είναι θέμα εκτίμησης. Συνήθως αυτές οι προσφυγές -οι διοικητικές προσφυγές- δημιουργούν μια διαδικασία και δεν οδηγούν σε θετικό αποτέλεσμα. Δηλαδή, από την εμπειρία μου, ξέρω ότι το 90% αυτών των ειδικών προσφυγών απορρίπτονται από ένα δεύτερο όργανο.

Πρέπει κανείς, λοιπόν, να εκτιμήσει και είναι καλό να υπάρχει ένα δευτεροβάθμιο όργανο, το οποίο θα είναι υποχρεωμένο να απαντήσει στο παράπονο, δηλαδή δεν θα αρκούσε μια ιεραρχική προσφυγή απλώς, αλλά θα πρέπει κανείς να εκτιμήσει τη γραφειοκρατία την οποία συνεπάγεται μια τέτοια προσφυγή με το όφελος, το οποίο αναμένεται να υπάρχει.

Στο δεύτερο ερώτημα του Εισηγητή του ΣΥΡΙΖΑ, για το δικαίωμα αποσύνδεσης είναι ακριβώς αυτό –έτσι το διαβάζω εγώ- ακριβώς αυτό είναι το περιεχόμενο του δικαιώματος, να σταματά η εργασία και επομένως να μην ενοχλείται ο εργαζόμενος με οποιονδήποτε τρόπο ακόμη και με τηλεφωνήματα. Θα μου πείτε αυτό είναι σαφές σε επίπεδο νόμου, πως μπορεί να τηρηθεί στην πράξη.

Εγώ νομίζω ότι ειδικά για την τηλεργασία στο δημόσιο δεν νομίζω, ότι μπορεί να υπάρξει κατάχρηση εκ μέρους του εργοδότη δημοσίου, ίσως είναι διαφορετικά τα πράγματα στον ιδιωτικό τομέα. Αυτό πρέπει να το δει κανείς στον ιδιωτικό τομέα, να σκεφθεί κανείς τρόπους ώστε να αποτρέπονται τέτοιου είδους καταχρηστικές συμπεριφορές του εργοδότη.

Στο ερώτημα του κυρίου Καμίνη, Ειδικού Αγορητή του ΚΙΝ.ΑΛ. πραγματικά δεν μπορώ να φανταστώ, ποιες θα ήταν οι προϋποθέσεις που θα δικαιολογούσαν αυτήν την εφαρμογή της εξαίρεσης από τον κανόνα. Πρόχειρα θα έλεγε κανείς, ότι εάν η τηλεδιάσκεψη είναι τέτοια που για να γίνει κατανοητό το αντικείμενο της τηλεδιάσκεψης απαιτείται να υπάρχει εγγραφή κινούμενων εικόνων και ποιων εικόνων και τα λοιπά.

Αυτό πρέπει να το σκεφτεί ο νομοθέτης, το Υπουργείο. Εάν το Υπουργείο δεν μπορεί να σκεφθεί κάποια περίπτωση που θα απαιτείτο να υπάρχει εγγραφή κινούμενων εικόνων, θα έλεγα ότι πρέπει να καταργηθεί αυτή η εξαίρεση, γιατί η εξαίρεση αυτή στη γενικότητά της δεν είναι τίποτα ή μπορεί να είναι αντικείμενο καταχρηστικής εφαρμογής, όταν λέει ότι πρέπει να επιβάλλεται από τις λειτουργικές ανάγκες της εργασίας. Ο σκοπός της τηλεργασίας και της τηλεδιάσκεψης είναι ακριβώς αυτό, να εξυπηρετηθούν οι λειτουργικές ανάγκες, δεν διαφοροποιεί τον κανόνα από την εξαίρεση.

Κυρία Πρόεδρε, νομίζω ότι αυτά ήταν τα ερωτήματα που ετέθησαν σε μένα για τα οποία θα ήμουν αρμόδιος να απαντήσω.

Σας ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Δημήτριος Μπράτης, Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων.

**ΔΗΜΗΤΡΙΟΣ ΜΠΡΑΤΗΣ (Προεδρεύων της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων):** Ευχαριστώ πολύ, κυρία Πρόεδρε.

Θα αναφερθώ σε μερικά από τα ερωτήματα που νομίζω ότι μας αφορούν.

Το ένα είναι στον Εισηγητή της Μειοψηφίας, κύριο Παπαηλιού, ότι εμείς είμαστε σαφείς ως προς τα κριτήρια. Θα πρέπει να υπάρχουν για την ΑΔΕΔΥ κριτήρια αντικειμενικά και μετρήσιμα, προκειμένου να μην αυθαιρετεί ο κάθε προϊστάμενος ως προς την επιλογή, ποιοι τελικά θα ασκούν την τηλεργασία. Είναι σαφές αυτό.

Επίσης, το διάβασα - δεν είχα τον χρόνο να διαβάσω ολόκληρη την παράγραφο - ότι και κατά της απορριπτικής απόφασης θα πρέπει να υπάρχει το δικαίωμα ένστασης. Το δικαίωμα ένστασης θα μπορούσε να είναι σε ένα υπηρεσιακό συμβούλιο, όπου υπάρχουν και εκπρόσωποι των εργαζομένων, έτσι ώστε να υπάρχει αυτή η πλήρης αιτιολόγηση, με βάση τα κριτήρια, γιατί διαφορετικά, ένα μονοπρόσωπο όργανο, ο προϊστάμενος και στη συνέχεια ο διευθυντής, θα αποφασίζουν, ποιοι θα ασκούν από το σπίτι την τηλεργασία. Αυτό, όπως καταλαβαίνετε, δεν δημιουργεί συνθήκες αντικειμενικής επιλογής, σε καμία περίπτωση. Άρα, λοιπόν θα πρέπει να υπάρχουν και κριτήρια και δυνατότητα ένστασης.

Σε ό,τι αφορά στο κονδύλι - επειδή το ανέφερα εγώ -για τη σίτιση και τη διαμονή, θα πρέπει, επιτέλους, η Πολιτεία να αναλάβει και τις ευθύνες και το κόστος που αυτό έχει προς τους δήμους - πόσοι είναι αυτοί οι δήμοι, οι τουριστικοί και οι ορεινοί, τελικά, που πρέπει να παράσχουν στους δημοσίους υπαλλήλους και ιδιαίτερα σε αυτούς που είναι συμβασιούχοι, που έχουν πολύ περισσότερα προβλήματα, διαμονή και σίτιση; - θα πρέπει να παράσχει ένα κονδύλι, να μπορούν να ανταποκρίνονται στοιχειωδώς και με αξιοπρέπεια στις απαιτήσεις του ρόλου τους. Είναι πραγματικά τραγικό,, και το λέω, το φαινόμενο, κάθε Σεπτέμβρη, να έχουμε χιλιάδες εκπαιδευτικούς αναπληρωτές και δεν μιλούμε για αναπληρωτές με δύο και τρία χρόνια υπηρεσίας, μιλούμε για αναπληρωτές, συμβασιούχους δηλαδή με 15, με 16 και 17 χρόνια, να κοιμούνται οπουδήποτε, γιατί δεν υπάρχει ένα κατάλυμα γι’ αυτούς. Είναι καλό και σωστά πιέζουμε όλοι να γίνονται έγκαιρα οι προσλήψεις του προσωπικού, να μην υπάρχουν από την άλλη μεριά, όμως, και οι δήμοι και η Πολιτεία με μεγαλύτερη ευαισθησία, να δουν αυτό το ζήτημα κι ας είναι μια περιοχή τουριστική. Δεν μπορεί να αφήνουν τον κόσμο που πάει να προσφέρει εργασίες, δηλαδή λειτουργούς της υγείας, της παιδείας, των Υπουργείων, παντού, πυροσβέστες να τους αφήνει εκεί και ως έτυχε να μην μπορούν να βρουν ένα κατάλυμα για να μείνουν.

Στο ζήτημα της αποσύνδεσης, θα επιμείνω ξανά. Θα πω, βέβαια, εδώ, για να είμαι δίκαιος ότι και ο ν.4483/2017, θα το πω στον κ. Παπαηλιού, δεν προέβλεπε συγκεκριμένο κονδύλι, παρά και εκείνος προέβλεπε τη δυνατότητα οι δήμοι να παράσχουν. Ή έφτασε η ώρα, λοιπόν, αυτό το κονδύλι να γίνει συγκεκριμένο και από την Πολιτεία ως επιχορήγηση προς τους δήμους ή οι δήμοι αν έχουν άλλους πόρους να διαθέσουν.

Ως προς την αποσύνδεση, θα έλεγα ότι άσχετα αν υπάρχει πίεση στο δημόσιο ή στον ιδιωτικό τομέα, που προφανώς στον ιδιωτικό τομέα είναι μεγαλύτερη και σωστά περιγράφεται λεπτομερειακά πώς πρέπει να γίνεται αυτό, ένας νόμος, ένα νομοθέτημα δεν μπορεί να επαφίεται στον καλό προϊστάμενο, ο οποίος θα τηρεί τη νομοθεσία ή στον καλό διευθυντή, αλλά το νομοσχέδιο πρέπει να είναι απρόσωπο, δηλαδή εξαρχής να κόβει τέτοια δυνατότητα σε πλατφόρμες μηνυμάτων κ.λπ.. Θα πρέπει, δηλαδή,, αυτό να περιγραφεί ρητά και κατηγορηματικά έτσι ώστε να διασφαλίζεται ο υπάλληλος, για να μην έχουμε αυτά που αναφέρθηκαν πριν ότι παραβίασε το χρόνο εργασίας του και να μην υπάρχει σαφής διάκριση μεταξύ της επαγγελματικής και της οικογενειακής ζωής του υπαλλήλου.

Θα πω, επίσης ότι από πλευράς υποδομών εξοπλισμού, η δημόσια διοίκηση αυτή τη στιγμή είναι πίσω, δεν έχει τα μέσα για να παράσχει αυτή τη στιγμή και το είδαμε και στην εκπαίδευση, όπου, εκεί δεν είχαμε τηλεργασία, είχαμε τηλεκπαίδευση, αλλά οι εκπαιδευτικοί κλήθηκαν με ίδια μέσα να ανταποκριθούν σε αυτές τις ανάγκες, χωρίς καμία επιμόρφωση. Αυτό ισχύει και στη δημόσια διοίκηση. Θα πρέπει να υπάρξουν και τα μέσα και η επιμόρφωση του προσωπικού και βεβαίως, θα πρέπει να υπάρξει, αναφέρομαι στον Ειδικό Αγορητή της Ελληνικής Λύσης, πλήρης διασφάλιση των δικαιωμάτων του τηλεργαζομένου, ως σαν να ήταν στην εργασία του με φυσική παρουσία.

Κλείνω, αναφερόμενος στο σχόλιο του κυρίου Δελή - να πω ότι σήμερα και χωρίς να θέλω να αναφερθώ σε απόντες, αλλά ο καθένας επιλέγει, γιατί ο κύριος Νίκας και στην προηγούμενη τηλεδιάσκεψη είπε ότι ένα 20% των δημοσίων υπαλλήλων κάνει τη δουλειά του και μετά αποχώρησε - να πω και εγώ ότι την ίδια εντύπωση μου έκανε και η σημερινή τοποθέτησή του και πραγματικά λυπάμαι πολύ.

Σας ευχαριστώ πολύ.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Παρασκευή Δραμαλιώτη, Πρόεδρος του Εθνικού Κέντρου Δημόσιας Διοίκησης και Αυτοδιοίκησης.

**ΠΑΡΑΣΚΕΥΗ ΑΝΤ. ΔΡΑΜΑΛΙΩΤΗ (Πρόεδρος του Εθνικού Κέντρου Δημόσιας Διοίκησης και Αυτοδιοίκησης (Ε.Κ.Δ.Δ.Α.)):** Κυρία Πρόεδρε, σας ευχαριστώ πολύ.

Σε συνέχεια των ερωτήσεων που υποβλήθηκαν και προσπαθώντας να είμαι σύντομη, καταρχήν, θα ήθελα να κάνω ένα σχολιασμό της τοποθέτησης του Προέδρου της Ένωσης Αποφοίτων της Εθνικής Σχολής Δημόσιας Διοίκησης.

**ΠΑΡΑΣΚΕΥΗ ΔΡΑΜΑΛΙΩΤΗ (Πρόεδρος του Εθνικού Κέντρου Δημόσιας Διοίκησης και Αυτοδιοίκησης):** Βεβαίως, κυρία Πρόεδρε, θέμα που επί της ουσίας υπάρχει και η συμφωνία στο ζήτημα της ενίσχυσης των θεματικών ενοτήτων του εμπλουτισμού των μαθημάτων, που περιλαμβάνονται στη διαδικασία του εισαγωγικού διαγωνισμού και στην παρατήρηση σε σχέση με την εξέταση της ξένης γλώσσας και στην πρόταση της Ένωσης Αποφοίτων αυτή η εξέταση να βασίζεται στην ανάλυση θεσμικών κειμένων της Ευρωπαϊκής Ένωσης, είναι μια πρόταση όπου μας βρίσκει απόλυτα σύμφωνους και αυτή θα τη δούμε να αποτυπώνεται και στις Κανονιστικές Πράξεις, που θα εκδοθούν στη συνέχεια.

Σε σχέση με την ανάγκη για επιμόρφωση του προσωπικού στο πεδίο της τηλεργασίας, το οποίο αναφέρθηκε από πολλούς Αγορητές, θα ήθελα και εδώ να σας επισημάνω ότι έχουν γίνει αρκετές δράσεις από το ΕΚΔΔΑ σε αυτή την κατεύθυνση και έχει δοθεί και μια έμφαση και στο προσωπικό και στους διδάσκοντες στη Σχολή Δημόσιας Διοίκησης και στο Ινστιτούτο Επιμόρφωσης και ασφαλώς είμαστε στη διάθεση των φορέων για να ενισχύσουμε αυτές τις δράσεις και σε εφαρμογή των νέων διατάξεων του καινούργιου θεσμικού πλαισίου για την τηλεργασία.

Φθάνοντας και στην ερώτηση, αν αντιλαμβάνομαι ορθά, σε σχέση με την συμπερίληψη ως υποψηφίων στο διαγωνισμό των κατόχων πράξης αναγνώρισης επαγγελματικής ισοδυναμίας τίτλου τυπικής ανώτατης εκπαίδευσης, θα ήθελα σε αυτό να πω ότι εμείς ως Εθνικό Κέντρο Δημόσιας Διοίκησης έχουμε θέσει τις προτάσεις μας προς τον Υπουργό, κυρίως σε σχέση με τη διενέργεια του διαγωνισμού στα δύο στάδια και τι ακριβώς σε αυτά τα στάδια προτείνουμε να περιλαμβάνεται. Το ζήτημα αυτό νομίζω ότι έχει τεθεί στο Υπουργείο, το οποίο είναι και καταλληλότερο να σας απαντήσει πιο συγκεκριμένα.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Σπανουδάκης.

**ΓΕΩΡΓΙΟΣ ΣΠΑΝΟΥΔΑΚΗΣ (Πρόεδρος της Ένωσης Αποφοίτων Εθνικής Σχολής Δημόσιας Διοίκησης):** Θα ξεκινήσω από την ερώτηση του κυρίου Χήτα, η δημόσια διοίκηση, αν τη δούμε αναλυτικά αποτελείται από τρία υποσυστήματα. Το ένα είναι οι ανθρώπινοι πόροι, δηλαδή, το ανθρώπινο δυναμικό, το άλλο είναι οι διαδικασίες της και το τρίτο, το πληροφοριακό, το τεχνολογικό υπόβαθρο. Εκτιμώ, λοιπόν, ότι όσον αφορά στην προσαρμογή στην τηλεργασία το ανθρώπινο δυναμικό είναι έτοιμο και αυτό φάνηκε και όλο αυτό το διάστημα της υγειονομικής κρίσης και μπορεί να ανταποκριθεί. Ενδεχομένως, να χρειάζεται μια εκπαίδευση, έτσι ώστε να αντιμετωπισθούν κάποια ζητήματα, αλλά εν γένει μπορεί να ανταποκριθεί. Εκεί που διαπιστώνει κανείς την ανάγκη για εκσυγχρονισμό και ανανέωση είναι στα άλλα δυο υποσυστήματα, δηλαδή στις διαδικασίες και φυσικά στα πληροφοριακά συστήματα, στο λογισμικό αλλά και στους υπολογιστές.

Όσον αφορά στις ερωτήσεις που έθεσε η Ειδική Αγορήτρια του ΜέΡΑ25, εκτιμώ, λοιπόν, όπως ανέφερα και στην τοποθέτησή μου ότι η τηλεργασία δεν μπορεί να γίνεται με τον εξοπλισμό που θα έχει ο υπάλληλος, θα πρέπει να παρέχεται ο εξοπλισμός σε όλη του την έκταση, σε όλες τις πλευρές του από την υπηρεσία είτε αυτό αφορά εξοπλισμό γραφείου είτε υπολογιστή είτε λογισμικό, δεν είναι δυνατό να επιβαρύνεται ο εργαζόμενος με τέτοιο κόστος, όπως συμβαίνει και σε έναν παραδοσιακό χώρο εργασίας.

Όσον αφορά στα προβλήματα που διαπιστώθηκαν αυτό το διάστημα, εκτιμώ ότι κατά κύριο λόγο οφείλονταν σε ζητήματα έλλειψης τεχνολογικού υπόβαθρου και δεν πιστεύω ότι έχουν γίνει σοβαρά βήματα σε αυτή την κατεύθυνση.

Τέλος, σχετικά με την ερώτηση για την τηλεργασία, η οποία απαγορεύεται στο διάστημα 15 Ιουλίου με 31 Αυγούστου, εκεί από τη μια μπορεί να πει κανείς ότι είναι ένας περιορισμός, από την άλλη όμως, επειδή αυτό είναι το διάστημα που παραδοσιακά λαμβάνουν τις άδειές τους οι δημόσιοι υπάλληλοι, τυχόν ταυτόχρονη εφαρμογή της τηλεργασίας μπορεί να αποψίλωση τις υπηρεσίες, οπότε θεωρώ ότι καλώς μετριάζεται σε αυτό το επίπεδο η τηλεργασία.

Στις ερωτήσεις του κυρίου Ζαχαριάδη του ΣΥΡΙΖΑ, θεωρούμε ότι η αλλαγή στον διαγωνισμό είναι στη σωστή κατεύθυνση και συμφωνούν και με τις προτάσεις που έχει καταθέσει η Ένωση κατά το παρελθόν επανειλημμένα, ωστόσο, πιστεύουμε, ότι πρέπει να ισχύουν από το μεθεπόμενο διαγωνισμό, ώστε να μην υπάρχει αιφνιδιασμός όσων υποψηφίων έχουν ήδη ξεκινήσει τη προετοιμασία τους.

Σχετικά με τους αποφοίτους των κολεγίων, πιστεύω ότι και το πρόγραμμα σπουδών, αλλά και η εκπαιδευτική διαδικασία που έχουν τα πάσης φύσεως ιδιωτικά κολέγια, δεν παρέχουν γνώσεις και κριτικές δεξιότητες τέτοιες που να ανταποκρίνονται στις απαιτήσεις του προγράμματος σπουδών Εθνικής Σχολής Δημόσιας Διοίκησης και Αυτοδιοίκησης. Επομένως, με αυτό το κριτήριο, πιστεύω, ότι δεν πρέπει να έχουν τη δυνατότητα συμμετοχής στο διαγωνισμό.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Σταυρουλάκης.

**ΧΡΗΣΤΟΣ ΣΤΑΥΡΟΥΛΑΚΗΣ (Αντιπρόεδρος της Ένωσης Πληροφορικών Ελλάδας):** Θα απαντήσω στο ερώτημα του κ. Χήτα, σχετικά με το αν προκύπτουν θέματα ασφάλειας δεδομένων στο υφιστάμενο σχέδιο νόμου. Κατά τη γνώμη μας, ναι και μάλιστα σοβαρά, τόσο για τα κρατικά δεδομένα, όσο για τα κρατικά πληροφοριακά συστήματα, όσο και για τα προσωπικά δεδομένα των πολιτών που εξυπηρετεί ο κάθε εργαζόμενος που είναι στην τηλεργασία του δημοσίου, όσο και για τα δικά του, του ίδιου του εργαζόμενου τα δεδομένα υπάρχει κίνδυνος, αλλά και της οικογένειάς του. Ο λόγος είναι, ότι με το σχέδιο νόμου, όπως έχει τώρα, επιτρέπει τη χρήση του προσωπικού υπολογιστή του εργαζόμενου και δεν ορίζει μέτρα ασφάλειας. Για μας, η πρότασή μας, τις έχουμε καταθέσει και εγγράφως στην επιτροπή σας, είναι υποχρεωτικά να παρέχει η υπηρεσία το σταθμό εργασίας, τον υπολογιστή, δηλαδή, στον εργαζόμενο και αυτός ο υπολογιστής να εμπεριέχει συγκεκριμένα μέτρα ασφάλειας, τα οποία, βεβαίως θα υπάγονται σε όλη την υποδομή και από τη πλευρά του κράτους για την τηλεργασία.

Αναφέρω, επιγραμματικά, από αυτά που εμείς έχουμε προτείνει ως απαραίτητα, ότι θα πρέπει να υπάρχει two way και three way efedication, κρυπτογράφηση των δεδομένων στο σκληρό δίσκο του υπολογιστή, ούτως ώστε να μην μπορεί κάποιος να πάρει αυτά τα δεδομένα, πολιτική ισχυρών κωδικών πρόσβασης, επικοινωνία ασφαλούς vpn μέσω του δικτύου σύζευξης. Καλό είναι να μην υπάρχουν καν αρχεία στον υπολογιστή. Θεωρώ, ότι πρέπει να υπάρχουν κωδικοί, που να μην μπορεί κάποιος κακόβουλα να βάλει ένα usb και να αφαιρέσει κρατικά αρχεία από τον υπολογιστή και να τα κυκλοφορήσει δεν ξέρω πού, είτε μέσω email ή με οποιοδήποτε άλλο τρόπο.

Θεωρώ πως πρέπει να μην μπορεί να επηρεάσει ο εργαζόμενος τις εφαρμογές του υπολογιστή, αλλά αυτές να είναι προκαθορισμένες. Έχουμε προτείνει μια σειρά από τέτοια μέτρα, τα οποία είναι τα ελάχιστα δυνατά, κατά την άποψή μας, που προφανώς μπορούν να παρθούν και άλλα ακόμα για μεγαλύτερη ασφάλεια, αλλά αυτά είναι τα ελάχιστα δυνατά, είναι και στην πρότασή μας και εφόσον ο υπολογιστής παρέχεται από το δημόσιο στον εργαζόμενο και πληροί ο υπολογιστής, αλλά και όλη η υποδομή αυτά τα μέτρα ασφάλειας, θεωρούμε, ότι ναι, τότε και μόνο δεν υπάρχει κίνδυνος για τα δεδομένα τα κρατικά, τα προσωπικά, των πολιτών, των εργαζομένων και της οικογένειάς του.

Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Χρονοπούλου.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης):** Απαντώντας στην Ειδική Αγορήτρια του ΜέΡΑ25. Καταρχάς, αναφορικά με το πρώτο ερώτημα, στην περίοδο του εγκλεισμού οι εργαζόμενοι κλήθηκαν όντως να καλύψουν και θέλω να πω ότι γίνεται και αναφορά μέσα στο νομοσχέδιο για έκτακτη ανάγκη και δεν διασφαλίζεται αυτό. Έχουμε, δηλαδή, πείρα από την περίοδο του εγκλεισμού, ότι οι εργαζόμενοι κλήθηκαν να καλύψουν όλα τα έξοδα που απορρέουν από την εφαρμογή της τηλεργασίας και να ανταπεξέλθουν στα καθήκοντα τους με επάρκεια, πολλές φορές όμως με ανεπαρκή εξοπλισμό, δεδομένου ότι παράλληλα διεξαγόταν η τηλεκπαίδευση ή επειδή ο τεχνολογικός εξοπλισμός που υπήρχε στο σπίτι δεν ήταν υψηλού επιπέδου. Είναι αυτονόητο για μας ότι το κόστος δεν πρέπει να βαρύνει τον εργαζόμενο. Ωστόσο το ουσιαστικό είναι ότι -και το ξαναλέμε- ότι η τηλεργασία θα αλλάξει για εμάς τους όρους εργασίας μας προς το χειρότερο και γι’ αυτό είμαστε τελείως αντίθετοι με την εφαρμογή της.

Σχετικά με τα προβλήματα που προέκυψαν στην περίοδο της εφαρμογής της τηλεκπαίδευσης. Είπα στην τοποθέτησή μου, περιέγραψα την αρνητική εμπειρία από την εφαρμογή της εργασίας. Νομίζω, όμως, ότι αξίζει μια κουβέντα για την τηλεκπαίδευση. Είναι κοινή διαπίστωση, της πλειοψηφίας των εργαζόμενων και των γονιών ότι η τηλεκπαίδευση οδήγησε σε σοβαρή υποβάθμιση της εκπαιδευτικής διαδικασίας και αυτό αφορά στο σύνολο των εκπαιδευτικών βαθμίδων. Και είναι διαπίστωση και των δασκάλων, και των καθηγητών, και των μελών ΔΕΠ. Και για τις μικρότερες ηλικίες μαθητών ένας λόγος παραπάνω λειτούργησε και σαν στρεσογόνος παράγοντας ενώ δημιούργησε προβλήματα στην κοινωνικοποίηση τους. Έχουμε σταθεί στο πλευρό των φοιτητών σαν Ομοσπονδία Διοικητικού Προσωπικού και εργαζομένων στα Πανεπιστήμια, δηλαδή, και μαζί ζητάμε να ανοίξουν άμεσα οι Σχολές για τους φοιτητές. Θεωρούμε αδιανόητο τη στιγμή που έχουν ανοίξει τα πάντα, να παραμένουν κλειστά τα Πανεπιστήμια.

Τέλος, σε σχέση με την απαγόρευση της τηλεργασίας από τις 15 Ιουλίου έως 31 Αυγούστου, είναι προσβλητικό να μπαίνει σαν διάταξη μέσα στο συγκεκριμένο νομοσχέδιο, γιατί από την άλλη ωστόσο μπορεί όμως να αποτελεί και μια ομολογία ότι λειτουργεί ή θα μπορούσε να αξιοποιηθεί σαν μηχανισμός φθοράς συνειδήσεων για τους δημόσιους υπαλλήλους.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Με την τοποθέτηση της κυρίας Χρονόπουλου, ολοκληρώθηκαν οι απαντήσεις των εκπροσώπων των φορέων, τους οποίους ευχαριστώ και εγώ για την παρουσία τους και για τις απαντήσεις που δόθηκαν προς τους συναδέλφους.

Κυρίες και κύριοι συνάδελφοι, στο σημείο αυτό ολοκληρώθηκε η δεύτερη συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών», που ήταν η ακρόαση των εξωκοινοβουλευτικών προσώπων.

Να σας υπενθυμίσω, ότι η επόμενη συνεδρίαση είναι σε λίγο, στις 15.00΄.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

Τέλος και περί ώρα 14.15΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**